
Birck, Sixt

Judith



Die große eBook-Bibliothek der Weltliteratur




 

Sixt Birck

Ivdith

Ain Nutzliche History / durch ain Herrliche Tragoedi / in spilssweiss für die augen gestelt / Dienlichen / Wie man in Kriegssleüffen / besonders so man von der ehr Gots wegen angefochten wirt / vmb hilff zu

Gott dem Herren flehend rüffen soll

Durch Xystum Betuleium Augustanum

Non nobis domine, non nobis sed nomini tuo da gloriam.

 

 

Die Namen der Personen in diser Tragedi.

Judith.

 

Ozias / Eliakim.

 

Chambri / Rasaias.

 

Mesech / Sabeth.

 

Jabina / Joseph.

 

Emanuel.

 

Nathanias.

 

Melchias / Jebanias.

 

Jechinan / Charmi.

 

Promptulus.

 

Misael knab / Abra.

 

Die umbstender.

 

Achior / Demius.

 

Desmon / Gnoster.

 

Priester Joachim.

 

Simeon / Onias.

 

Grygorus / Phylax.

 

Archidemius / Judas.

 

Nephalius wächter.

 

Pyrgophylax.

 

Tichophylax.

 

Nyctoporus / Pylius.

 

Pylorus / Classicus.

 

Hydrophila / Anhydria.

 

Holofernes.

 

Der Amoriter Hauptman.

 

Der Moabiter Hauptman.

 

Leütener.

 

Banerherr.

 

Der erst Fendrich.

 

Der ander Fendrich.

 

Der drit Fendrich.

 

Herold.

 

Schenck.

 

Vagao Kämerling.

 

Schiltknab.

 

Scapharchos.

 

Krunius.

 

Gynecius.

 

Gynecrates.

 

Sachar.

 

Spylman.

 

Das volck.

 

Calliopius.

 

 

An ain Junge Burgerschafft.

Dieweil ich hin und wider btracht

warumb die Tuget werd veracht

Wie sunst / also in unser statt

der bracht allmaist sein fürgang hatt

So liß ich im Platone glert

das diß allwegen hat gewert

Auch in dem klugen Kriechen land

das / wa Reychtumb nimpt überhand

Da mög die Tuget han kain platz

und ghalten werd für kainen schatz

Er setzt den handel in ain wag

(ja zwar das ist ain grosse plag)

wanß gut hin wigt / gilt Tuget nicht

deßgleich herwiderumbher gschicht

Wann Tuget etwas schwerer ist

als bald dann zu der selben frist

Wirt dhreichthumb in verachtung gstelt

verleürt die würdin bald das gelt

Stahts inn / so stat es zymlich wol

so man von sachen reden sol

Dweil dhreichthumb fürt füran den bracht

wirt Ehrsams spyl so gar veracht

Der reich gsell went es sey ain schand

das er solt mit aim solchen danth

Ja in Gott hie sein kurtzweil hon

wie junge Burger sunst seind gwon

In andern Stetten lobesam

da wirt geehrt der Gottes nam

Nur Banckethieren Mummerey

dunckt uns gar herrlich und gar frey

Daran man kainen kosten spart

es muß als haben wol sein art

Nur Tantzen / Rennen / stechen gilt

kain sollichs spyl wirt hie gespylt

Darinn möcht Gott werden geehrt

und tuget möcht wol werden glert

Fraw Judith mag uns lernen wol

wie man den Türcken schlagen sol

Mit bet schlecht man den Gottes feind

ob gleich der härnisch sehr wol scheindt

Der Türck entsetzt sich nit darab

mit betten gwindt man im vil ab

Ich wolt das inn meim vatterland

solch ehrlich yebung wurd and hand

Auch gnommen / von dir Burgerschafft

du hetsts warlich nit übel gschafft

So wurde hie gerichtet an

solch Göttlich yebung lobesam.

 





Vorrede diser Tragoedi.

 

Es spricht der Weyß man Salomon

das man der zeyt sol achtung hon

Es sey ain zeyt deß muts und freüd

und sey ain zeyt der traurigkeit

Das hab ich auch bey mir betracht

yetzund auff dise Fasenacht

Da ich bedacht den gmainen stand

wies yetz schier stat durch alle land

Hat Gott sey globt / die Haidenschafft

verloren garnach all ir krafft

Ist schier verblichen gantz und gar

so bald das Göttlich liecht trang har

Vor ward allain der Teüfel gehrt

die sach hat sich bey uns verkert

Vor zeyten luff wir hin und har

der was ain butz / der was ain narr

Auß dem vil übels dann entsprang

darmit ichs aber mach nit lang

So merckend was sey unser freüd

sunst nichts dann eytel Erbarkeit

Das Gottes handel auffrecht stand

und liebe zu dem vatter land

Darumb ich für ain faßnacht spyl

euch für die augen stellen wil

Ain redlich / mannlich dapffer weib

die hat gewaget iren leib

Zu retten ir volck / statt und land

Judith ist euch zum tau erkandt

Fünff hundert und wol zwaintzig jar

eh das Christus geboren war

Ward sy mit irer dapfferkait

in gfärligkait sich zgeben bhrait

Schlug Holoferne ab das haupt

das Gott nit wurd seinr ehr beraupt

Darumb ir trewen Burger gut

stellend zu uns hie ewren mut

Und lernend in der gfärligkait

umb Gottes ehr willig sein bhrait

Vnd du / du frumme Oberhand

handhalten unser vatter land.

 

 

Wie der Priester Eliakim in ainem geseßnen Rhat das gemain anligen denen von Bethulien anzaigt.

Und sy zu standthafftigkait / und zum bett ermanet.

 

Cap. IIII.

OZIAS DER OBERIST.

Eliakim / würdiger Herr

zaigend uns an hie ewr beger

Das ir zu uns herkommen send.

ELIAKIM.

Dieweil ir mich dann hören wend.

OZIAS.

Hond auff / und bleybend sitzen still.

ELIAKIM.

Wolan / ich euch recht volgen will

Ir Herren gut von Israel

es bkümmert warlich sehr mein seel

Ich hör das sey Cambyses bhrait

uns fügen zu ungmach und laid

Er hatt in seinem Rhat erkandt

das er auch wölle unser land

Mit macht bringen in sein gewalt

da schonen weder jung noch alt

Des Hauptman Holofernis ist

der newlich erst in kurtzer frist

Die Idumeer mit der macht

in seines Künigs gwalt hat bracht

Hat eingnommen Septopolim

wie ich durch kundtschafft wol vernimm

Wöll yetzund auff uns greiffen an

wie ich durch gschrifft euch kund hab than

Er fichtet an die Göttlich ehr

er will allain sein Gott und Herr

Also müßt sein auch unser Gott

vor seinen augen nur ain spott

Er hat all Götter abgethon

und hat gantz nichts verschonen lon

Der syg hat im nun bracht vil mut

darumb dunckt in es were gut

Wann er möcht auch als unser land

bringen in seines Künigs hand

So ist es umb den Tempel fron

und umb das hailigthumb zu thun

Doch sond wir drumb verzagen nitt

Gott wirt erhören unser bitt

Wenn wir in werden rüffen an

abpruch mit fasten werden han

Ja wann wir bgeren das sein ehr

erkennet werd / das er sey Herr

So wirt er uns verleihen gnad

wie er offt unsern vättern that

Und sonders Mosy hat gethan

da er mit krieg ward gfochten an

Von Amelech / wie man dann lißt

wie uns die hailig gschrifft bewißt

Dieweil der seine arm außspant

so nam der sig zu überhand

So er die arme nidersenckt

der sig sich zu den feinden lenckt

Warumb? der feind der tröstet sich

das sy im waren nit gelich

An harnisch / gwer / spieß und geschütz

die waren doch in nit vil nütz

Das gbett was stercker dann ir gwer

darumb das in beystund der Herr

Also auch wenn wir werden bstan

so wirt uns Gott auch nit verlan

So wir nit kriegen umb das gut

nit stoltz brauchen / noch übermut

So ist er noch als starck als vor

fürcht nit Nabuchodonozor

Als lützel als vor Amelech

wiewol er trutzlich ist und frech

Darumb ir lieben Herren mein

lond euch die sach anglegen sein

Verstand mein trost auffs aller best

so wirt euch warlich nit zu lest

Der rhat gerewen glaubend mir

so ir bstendig seind für und für.

OZIAS.

Danck habend lieber Herre mein

das ir uns habend gsuchet heim

In diser angst / in diser not

das mag euch wol vergelten Gott.

Lond ab von Gott nit ewer bitt

das er uns wölle straffen nitt

Nach seinem zoren / ja vil mehr

wöll sein unser genediger

Beschirmer / unser starcker Gott

yetz furtan / und in aller nott.

ELIAKIM.

Wie staht es sunst umb ewr gemain?

ist sy unsauber / oder rain?

Was ist sy in dem gschray besindt?

entsetzt sy sich nit ab dem find?

Ist etwas auff sy zbawen auch?

ist ir nit zu dem abfall gach.

OZIAS.

Im glück ist sy bestendig wol

was man sich iren trösten sol

Wann kumpt die sach in gfärligkait

da kan ich euch geben kain bschaid.

ELIAKIM.

Wa Rhat und gmaind zusamen sagt

da darff man sein gantz nit verzagt

So aber die seind gar zertrent

die sach wirt haben kain gut end

Doch sag ich euch auch das darbey

gantz offen unverholen frey

Wa auffrecht ist die Oberkait

ghorsam zu laisten ist berait

Auch liederlich der gmaine man

so man die recht gezämen kan

Dem sey nur allem wie im wöll

seind dapffer in disem ungfell

Das bett lond euch befolhen sein

ir trewen liebsten Herren mein

Ich will euch auch gebetten han

das ir mich wollend recht verstan

Mein mainung ist on zweyfel gut

zum gmainen nutz staht all mein mut.

OZIAS.

Wir künden das erkennen wol.

CHAMBRI.

Wenn ich zur sach auch reden sol

So sag ich euch zum höchsten danck

ich bsorg aber wir seyen kranck

Im Rhat auch hie zum guten tail

den ist noch nit das leben fail

Zu streyten umb die Gottes ehr

und solt man machen hie das mehr

Sy dörfften eh Kambysen han

und Gott den Herren faren lan.

ELIAKIM.

Ich hab euch allsand so für frumb

daß / ob Gott will / nit darzu kumb

Es were zwar ain grosse schand

das durch untrew yetz unser land

Solt kommen in der Hayden hend

als hetten wir Gott nie erkendt

Wolan es wolt sich reissen ein

mit urlaub schaid ich wider hin

Und wie ich euch hab gbetten thon

das ir wöllend gut achtung hon

Zum bett und zur standthafftigkait

das wir nit in ain grössers laid

Hie fallen / nun behüt euch Gott

yetzund / und furthin in der nott.

OZIAS.

Hapt danck / wir bitten euch darbey

das ir ain tag / zwen oder drey

Bey uns beleibend in der statt.

ELIAKIM.

Die sach yetz zeit und fug nit hatt.

OZIAS.

So nemmend doch mit uns das mal

darumb ir lieben Herren all

Lond uns dem Herren thun ain ehr

darumb so kommend mit uns her.

 

Chorus.

 

 

Die Diener Holofernis überlüferend den Achior inn deren von Bethulien gewalt.

 

Cap. VI.

DEMIUS.

Harr gsell / harr / laß uns nit zu weyt

laß uns umbkeren bey der zeyt.

DESMON.

Mich dunckt sy halten dörten wacht

hüt dich das sy nit nemmen acht

Unser allhie / 

DEMIUS.

gang hindersich.

DESMON.

Sy hond gut schlingen / hüt du dich.

DEMIUS.

Wir wend hie den trewlosen man

an disen baum da binden an.

DESMON.

Bind du die füß / ich bind die hend.

DEMIUS.

Machs nur nit lang / mach nur bald end.

DESMON.

Nun sag du denen in der Statt

wer dich hieher gebunden hatt.

DEMIUS.

Er sitzt wol / laß in sitzen hie

er wirt wol gwar / was oder wie

Er ghandlet hat wider den Küng

das er sein Maiestet acht ghring.

DESMON.

Wolauff / wolauff laß dir sein gach

die auß der Statt eylend uns nach

Sy wurden brauchen an uns gwalt.

DEMIUS.

Heb nur den hindern fuß auff bald

Das dir darunder wachs kain gras

warlich es uns so not nie was.

GNOSTER.

Sich wer ist der gebunden man.

GRYGORUS.

Tritt zu im / lieber red in an.

PHYLAX.

Er ist kain Jud / er ist ain Haid

das sicht man wol an seinem klaid.

GNOSTER.

Was sitzstu hie an diser statt

sag wer dich her gebunden hatt.

ACHIOR.

Wend ir das leben fristen mir

so will ich euch mit grosser gir

Anzaigen alles das ich waiß.

PHYLAX.

Als frumb ich bin / ichs dir verhaiß

So du wirst halten trew und aid

so soll dir gschehen gantz kain laid.

ACHIOR.

Lösend mich auff / fürend mich hin

ich will ewer gefangner sin

Stellend mich für ewr gmain und rhat

wie dann ewr statt ain ordnung hat

Ich will euch machen alles kund

wies yetzundan auff dise stund

Bey Holofernes hat ain gstalt

wie groß sein macht sey / und sein gwalt.

GRYGORUS.

Wk wend im lösen auff die band

in sicher füren bey der hand.

GNOSTER.

Kumb mit uns für die Oberkait

da wirst erlangen sicher glait.

PHYLAX.

Kumb dapffer / darffst dir fürchten nitt

es ist nit in Israel sitt

Das man mit ainem brauch gefar

oder das man aim krümb ain har

Eh und man wol erkundet hat

ain sach vor ainem gantzen rhat.

ACHIOR.

Stellend mich für / ich bger nit mehr

dann das man mich vor mengklich hör

Ir mögend darbey nemmen ab

was hertz und mut ich zu euch hab

Drumb das ich guts redt Israel

bin ich kommen in disen quel.

GNOSTER.

Ist dein sach gut / es kumpt dir wol

der dapfferkait man gniessen sol.

 

Hie zwischen steh man Achior für Rhat.

 

ARCHIDEMIUS vor dem geseßnen Rhat.

Ir Herren ich sag euch hie an

die wächter haben bracht ain man

Ich waiß nit wa sin gfangen hand.

OZIAS DER OBEREST.

Schaff das er hie für Rhat yetz stand.

ARCHIDEMIUS.

Gend mir hieher den gfangnen man

Er muß mit mir für rhat yetz gan.

OZIAS.

Ich sich dir an den klaidern an

das du nit bist ain bschnitner man

Was hastu in dem hör verschuldt

das du verloren hast all huld

Das sy dich auff den flaischbanck gend

und dich also in unser hend

Hond überlüfert / sag uns an

so man dein unschuld mercken kan

So wirstus gniessen treffenlich

und von dem tod erretten dich.

ACHIOR.

Ist war / ich bin nit Judens gnoß

noch hat mich troffen doch das loß

Das ich dem Hauptman mit meim mund

ewrs Gottes lob solt machen kund

So ir das geren hören wend

will ich von anfang biß zu end

Das alles sand on argen list

erzelen wies ergangen ist.

OZIAS.

Sag an / dir soll sein zugesait

bey uns hie frey ain sicher glait.

ACHIOR.

Ir Herren gut von Israel

darmit ichs nach der kürtz erzel

Wie sich die sach verlauffen hat

soll mercken wol ain gantzer rhat

Als Holofernes bstritten hatt

vil land / und darzu manig statt

Garnach on schwerdtschleg alles land

gebracht in seines Künigs hand

Durch Syriam / Appamiam

und durch Mesopotamiam

Und durch das land der siben Stett

da er die land nun alle hett

Verstund er das jr ewer land

gespeiset bettend mit Provant

Und hettend euch zur weer gerüst

ward er erzürnet zu der frist

Beschickt uns alle Hauptleüt bald

die er gebracht hat in sein gwalt

Er fraget was da wer ewr macht

darumb das er so wurd veracht

Das man im hielt die strassen vor

das man verwart die maur und thor

Das kundt im niemandts zaigen an

ich stund da under yederman

Dann ich bin auch ain Hauptman gsin

der Ammoniter dann vorhin

Ich bgert man solt mir geben glait

so wölt ich sagen allen bschaid

Das ward mir glaist on all verzug

da hub ich an on all betrug

Von alten jaren ewr geschicht

wie ich dann was durch Bücher bhricht

Von ewrem Gott / von ewrem gschlecht

das in Egypten was durchächt

Wie wunderbarlich ewer Gott

dann zmal errettet auß der nott

Den gantzen zug im Rhoten meer

ertranckt Pharaon und sein heer

Und in der wüste dannet hin

sey allzeit euch beystendig gsin

Wie bitter brunnen warden süß

wie er euch von dem himmel ließ

Regnen reichlich das himel brot

und viertzig jar durch alle not

Gefürt / euch nie verlassen hab

wa ir nit werind tretten ab

Wann ir aber hettend veracht

den Bund so er mit euch hett gmacht

So hett er euch dann fallen lan

darmit ir möchtend wol verstan

Das er allain wer Gott und Herr

der niemandt lassen wolt sein ehr

Ich saget inen auch darbey

wie das er ewer schirmer sey

Wann ir wandletend in seim gbott

und hettend in allain für Gott

So geb er euch dann sig im streitt

vertrib vor ewren augen weit

Vil Küng / und geb euch in ewr hand

den sig und darzu all ir land

Ich zoch zu aim Exempel an

das ir nit woltend glauben han

Seinen Propheten lange zeit

drumb ir in Babylon dort weit

Vil manig jar send gfangen gsin

biß das ir wider suchten in

Dann hatt er euch wider zu hand

gestellet all ewr stett und land

Da ich nun also hett gesagt

sagt ich / ir sond nit drumb verzagt

Und gen dem volck erschrocken sin

sonder vil mehr / gehnd / schickend hin

Erkundend wie es umb sy stand

so ir dann diß habend erkandt

Das sy hond Gott erzürnet seer

so lond uns auff sein mit geweer

So darff es dann nit krieges vil

des ich euch frey vertrösten wil

So man sy findt in gnaden ston

so wiet sy ir Gott nit verlon

Nach dem mügt ir euch richten wol

ich hett die wort nit außghredt vol

Da schryend sy all wider mich

vil tröwort glaubend sicherlich

Samb hett ich Iren Künig gletzt

als hett ich mich wider den gsetzt

Drumb das ich sagt es wer ain Herr

vil stercker und gewaltiger

Wolt mich als Kriegßvolck haben tod

darumb ich kam in dise not

Als samb ich auch parteyisch wer

hat Holofernes mich hieher

Gebunden und gefangen gschickt

wann nun im dann der sig gelückt

Wurd ich dann innen ob auch wer

dann sein Künig ain gwaltiger

Also ir männer Israel

bin ich hie kommen in den quel.

 

Hie für das gmain gebett / Dieweil man bettet ain Chorus auf dise mainung \ wie dann in dem text begriffen ist zu singen / wie die Saphica.

 

Herr so du herrschest himel und die erden

laß iren hochmut hie zuschanden werden

Wöllest betrachten / wöllest nit verachten

Herr unser schlechte.

Herr thu bedencken deiner hailgen stande

Herr beweyß auch gnad deinem hailgen lande

Wöllest nit lassen / so die boßhait hassen

Sich deinen halten.

Und Herr die stoltzen die auf sich selbs hoffen

und iren hochmut / wöllest du Herr straffen

Wöllest sy demmen / das sy sich erkennen

Die also bochen.

 

Als dann staht man von dem gebett auff / Und spricht Ozias der Oberest zu Achior.

 

Biß nun getröstet Achior

dann unser Gott / sag ich fürwar

Des Reich und gwalt hat gantz kain end

des lob du dapffer hast bekendt

Des macht und gwalt du prysen hest

wöll dir vergelten auff das best

Wöll wenden / schicken alle sach

das du vil mehr iren ungmach

Und ir umbkommen sehest frey

so er uns trewlich ston wirt bey

So er uns frey und ledig macht

so er zertrent der feinden bracht

Soll under uns mit dir auch sein

dein bkandtnuß dir vergelten fein

So du dein wonung woltest han

bey uns wie sunst ain Jüdisch man.

ACHIOR.

Dieweil ir mich so gut wend han

mich zu aim Burger nemmen an

Sag ich euch hohen grossen danck

ich will mich zwar nit saumen lanck

Ich will werden ain Judeßgnoß

ewr Gott muß allzeit bey mir groß

Auffs aller höchst geachtet sein

er muß mir auß dem hertzen mein

Mein lebtag furt nit kommen mehr

im zympt allain die Göttlich ehr

Ich will furtan in allem laid

euch dapffer beyston bey meim aid

Mein leib und gut als was ich han

will ich für euch frey strecken dran.

OZIAS.

Darumb wolauff ir Herren gut

wir wöllen wider fahen mut

Lond uns ergetzen / fahen krafft

da machen unser rechenschafft

Und uns bedencken wie man künd

die statt vorhalten frey dem find

Ir Amptleüt lugend hond gut acht

das man gut sorg hab auff der wacht

So sich etwas erhüb enpor

hie in der Statt / und vor dem thor

So machend mir bald auff der stund

das selbig in mein hauß hin kund

Das man die sach greiff weyßlich an.

AMPTMAN. ARCHIDEMIUS.

Ja Herr wir wend gut sorg all han

Wir wend all sach versehen wol

die wacht versehen wie man sol.

 

Nun blaßt man auff die wacht / Als dann so sollend die wächter ain yedlicher an sein bestimpt ort gan.

 

NEPHALIUS. WÄCHTER.

Es thet uns wachen nie so not.

PYRGOPHYLAX.

Du hasts geredt on allen spot

darumb so laß uns wachbar sin.

NEPHALIUS.

Ja / gang du auff dein thuren hin.

PYRGOPHYLAX.

Gang du auch da du bschaiden bist.

TICHOPHYLAX.

Mein bschaid da auff der mauren ist.

NYCTOPORUS.

Nun geb uns Gott ain gute nacht.

TICHOPHYLAX.

Wöll Gott / und lug und hab gut acht

Wa hat man euch beschaiden hin.

PYLIUS.

Zum thor / da müß wir hinnacht sin.

PYLORUS.

So ir waß hörend in dem veld

so denckend londts nit ungemelt

Darumb so gond und hond gut wacht

und geb euch Gott ain gute nacht.

NYCTOPORUS.

Ir liebn Burger lond euch sagen

das glöglin hat yetz fiern gschlagen.

 

Die Amptleüt mit den Wachkolben und facklen.

 

GRYGORUS.

Es ist noch still / ich hör noch nichts

weder von harnisch / noch von gschütz.

ARCHIDEMIUS.

Ho ho / 

PYRGOPHYLAX.

Ho ho 

ARCHIDEMIUS.

wie stat es dauß.

PYRGOPHYLAX.

Ist still / es regt sich nit ain mauß.

ARCHIDEMIUS.

Wach trewlich / denck an deinen aid.

PYRGOPHYLAX.

Ich waiß wol was ich hab für bschaid.

GRYGORUS.

Ho ho / 

TICHOPHYLAX.

Ho ho 

GRYGORUS.

wie stats im veld.

TICHOPHYLAX.

Ich wills nit lassen ungemelt

Als bald ich etwas würd gewar

so will ichs machen offenbar.

ARCHIDEMIUS.

Wie gats 

PYLIUS.

noch wol / ist noch kain zwang

wenn das uns hie die weyl ist lang.

GRYGORUS.

O schweig / biß fro / und klag noch nit

du würst noch haben übler zit.

PYLIUS.

Wolan ich kan das dencken wol

das man mitleiden haben sol.

GRYGORUS.

Es darff nit vil mitleidens sein

die sach ist gleich wol dein als mein

Die sach ist unser all geleich

wir seyen arem oder reich.

PYRGOPHYLAX zu Tichophylax auff der mauren.

Tichophylax / Tichophylax.

TICHOPHYLAX.

Was wiltu mein Pyrgophylax.

PYRGOPHYLAX.

Wie dunckt dich / ich sich dort ain heer

dört nebem grienen berg nit fer

Es dunckt mich auch ich hör ain gschöll

Gott geb es sey recht was es wöll.

TICHOPHYLAX.

Das gsicht betreügt mich bey der nacht

das ichs nit recht kan nemmen acht

Doch ist mir schier ich hör ain schal

dort hinden nebem berg im thal.

PYRGOPHYLAX.

Es seind die feind / es seind die find

darumb so eyl gar schnell und gschwind

Zaigs eyletz an der Oberkait

wie sey so groß gefärligkait

Das der feinde mit grosser macht

hieher ghruckt sey bey eytler nacht.

TICHOPHYLAX.

Ich far hin inn Ozias hauß

die bottschafft will ich richten auß

So walt es recht der gütig Got

sey uns beystendig in der not

Nyctopore wolauff mit mir

der feind der ligt uns vor der thür

Wir wends Ozia zaigen an

wie man die sach sol greyffen an.

NYCTOPORUS.

Als unglück / 

TICHOPHYLAX. /

Ja im ist also.

NYCTOPORUS.

Der bottschafft wirt er gantz nit fro.

TICHOPHYLAX.

Wer wolt darab haben ain freüd

der mit uns stat in gmainem laid.

 

Hiemit klopfft er an Ozias hauß.

 

OZIAS.

Wer klopfft / 

TICHOPHYLAX.

Herr samlend bald ain rat

der feind die Statt belegert hat.

OZIAS.

Haiß lerman schlagen schnelligklich

das mengklich unverzogenlich

Schnell gang da er hin bschaiden ist.

TICHOPHYLAX.

Ja Herr ich eyl mit schneller frist.

NYCTOPORUS.

So will ich wider auff die wacht

wiewol vergangen ist die nacht.

TICHOPHYLAX.

O trummenschlager guter knecht

wol kumstu mir so wol und recht

Lauff eyletz schlag ain lerman umb

das flux die gmaind zusamen kumb

Das auß befelch der Oberkait.

CLASSICUS.

Ich waiß wol was mich weyßt der aid.

TICHOPHYLAX.

Wann du dich nit so lang bedächst.

CLASSICUS.

Ich hab die trummen zaller nächst.

 

Nun schlecht er in der stat umb / und auf den plätzen schreyt er also.

 

Wolauff ir Burger bey dem aid

nach dem ain yeder hat sein bschaid

Wolauff all mit gewerter hand

streyttend für ewer vatterland.

 

In dem / weil man Lerman schlahet / tritt Ozias auff den plan / und bey dem Banner spricht er.

 

Ir trewen lieben Burger gut

seind dapffer / mannlich / kain unmut

Kain forcht soll bsitzen ewer hertz

den klainmut schlagend hinderwertz

Beym zaichen bleibend allhie stan

so will ich vor zun thoren gan

Versehen das diß sey verwart

darnach der maur nach zu der wart

An allen orten nemmen acht

das kain untrew sey auff der wacht.

 

Yetz redt er bey dem thor / unnd lugt ob die schloß versehen seyen.

 

Ir gsellen wie stats vor dem thor.

PYLORUS.

Es ist ain groß geschöll darvor.

OZIAS.

Die trew lond euch befolhen sein.

PYLORUS.

Ja aller liebster Herre mein

Kain untrew man nit spüren sol.

ARCHIDEMIUS.

Wolan so lug und hütend wol.

OZIAS.

Beym thuren schrey dem wächter zu

was sey im leger für unrhu.

ARCHIDEMIUS.

Wie stat es daussen in dem feld.

PYRGOPHYLAX.

Sy schlagens leger und gezelt

Secht Herr / und nemmend dörten war

der Hauptman kumpt geritten har

Er halt danidnen vor der maur

er sicht Tyrannisch mächtig saur

Er thut als sam er reden wöll.

HOLOFERNES.

Loß wächter / loß mein guter gsell.

PYRGOPHYLAX.

Er rüfft mir zu / 

OZIAS.

Antwort im bald.

PYRGOPHYLAX.

Ich hab der antwort kain gewalt

Es ist selbs hie die Oberkait

die würt dir geben rechten bschaid.

HOLOFERNES.

Sprich das er an die zinnen trett

das ich ain wort zway mit im red.

PYRGOPHYLAX.

Er gehrt ewr Herr / trettend herbey

losend selbs was sein mainung sey.

OZIAS.

Was gmainstu? warumb fügst uns zu

on all ursach so groß unrhu

Was wiltu für ain anspruch han

das du mit krieg uns fichtest an.

HOLOFERNES.

Frag nit vil nach der billigkait

ir thund uns mächtig vil zu laid

Es muß warlich in unserm sin

ain schmach und ain verachtung sin

Das ir nit thund wie ander leüt

so ich bißher so brait und weit

On schwerdtschleg und on alles blut

bezwungen han mit starckem mut

Gebracht in meines Künigs gwalt

sich hond ergeben manigfalt

Vil lender / Stett und Fürstenthum

deß ich mir nymb ain grossen rhum

Kain gwalt ist mir gestanden vor

man hat mir göffnet alle thor

Man hat den friden gnommen an

deß selb hat gnossen manig man

Bey uns erlangt vil gnad und gunst

irs leibs und lebens / und was sunst

Ir hab und gut / und ehr betrifft

ir seind allain verblendt / vergifft

Ir wend vil lieber ungmach han

des muß entgelten manich man

Doch / wend ir noch auff disen tag

abston / und losen was ich sag

Ergeben euch an meinen Küng

sein gwalt nit also achten ghring

So will ich noch der besser sin

mein grimmen zoren / lassen hin

Will euch zusagen leib und gut

vergiessen nit ain tropffen blut

Allain stond ab von ewrem Gott

und gend euch nit in sollich not.

OZIAS.

Ich hab dein red verstanden wol

die ist des stoltz und hochmuts vol

Darauff ich dir yetzunder wil

für mich antworten / doch nit vil

Wir hond ain Gott / wir hond ain land

darein seind wir von Gott gesandt

Das er uns selbs versprochen hatt

uns geben bund und dise statt

Dieweil der unser Gott will sin

so mögend ir wol ziehen hin

Er würt die seinen nit verlon

den seinen würt er starck beyston

Doch bin ich knecht / ich bin nit Herr

ich will in ainem rhat das mehr

Erkunden / dir das zaigen an

auff das du mögst ain antwort han.

 

In dem gat Ozias und berüfft die Rhatsfreünd von dem zaychen in ainen Rhat / und tobet Holofernes mit disen worten.

 

Wol stoltz / und wie vil übermut

es muß in nymmer thun kain gut

Und solt ain sollichs stättlin sein

das nit solt werden gnommen ein?

So sich so manig Küng und land

ergeben hond in unser hand

Sy müssen würcken wol die buß

kain stain beym andern bleyben muß

Darzu in muterleib das kind

muß mercken das wir seyen find

Kains schonen weder jung noch alt

es muß als brechen mit gewalt.

 

Nun redt Ozias zu den Rahtsherren bey dem zaichen.

 

Wolauff wer ist ain Rhats genoß

lond uns bedencken mit was maß

Wir retten unser vatterland

das wir dem feind nit in die hand

Mit schand ergeben in sein gwalt

das man das vatterland erhalt.

 

Nun ist eyletz der Rhat in harnisch gesessen / und halt Ozias den handel für.

 

Ir Herren wissend alle sand

in was gefär das vatterland

Yetzunder laider ist gestelt

villeicht es Gott also gefelt

Den frid bot uns an der Hauptman

so wir den wöllen nemmen an

So ir sein Künig wend für Gott

achten / und halten sein gebott

Darumb so lond uns dencken wol

wie man in sachen handlen sol

Und machend bey euch selb das mehr

und bdencken wol die Göttlich ehr

Darumb Herr Chambri fahend an

londs nach der Ordnung umbhin gan.

1 CHAMBRI.

Die sach ist schwer / sy ist nit klain

doch will ich sagen was ich main

Unserem namen aller best

darmit uns nit gerew zu lest

Der feind tröwt seer / es ist wol war

doch frag ich darnach nit ain har

Wir sollen aber dencken wol

das man kain bund nit brechen sol

Mit Gott haben wir ainen bund

den er gemacht hat mit seim mund

Den er so ofit ernewert hat

so wir von unser missethat

Nach seim gehaiß seind tretten ab

darumb kain bessern rhat ich hab

Dann das wir bleiben stäts an Gott

es wer uns zwar ain grosser spott

Den übergehn so liederlich

des reich und gwalt wert ewigklich

Und hangen ainem menschen an

der nit hat / dann das Gott im gan.

2 RASAIAS.

Mir ist die sach auch trewlich laid

das glaubend mir / auff meinen aid

Wer wolt das haben vor bedacht

das uns solt sollich grosse acht

So gechlingen über den hals

yetz kommen / doch ich diß yetz als

Von kürtze wegen laß hie stan

sonder wie man soll greiffen an

Die sach / so gib ich disen rhat

nach dem der handel yetzund stat

Wir sehen Holofernes macht

so uns belegert hat bey nacht

So wissen wir auch wol darbey

das niemandt gwaltig / mächtig sey

Er habe dann von Gott den gwalt

der all ding nach seim willen schalt

Darumb so lond uns im ergeen

das wir nit leiden schwerer peen.

3 MESECH.

Dem ist also / ir reden recht

wir weren vorhin nie durchächt

Noch von Nabuchadonosor

auch von Philistern lang darvor

Wenn das nit wer Gotts will gesein

darumb ir lieben Herren mein

Was uns nit weger Babylon

dann das wir solten sleben lon?

Doch ist das allzeit mein beger

das man volg / was uns weißt das mehr.

4 SABETH.

Dem ist also / wie ir hond gsagt

was hettend wir dest mehr erjagt

So wir dran strecktend unsern leib

in tod verkaufftend kind und weib

Ich glaub nit das diß Gott gefall

in kainen weg nit überal

Wir mögen geben gute wort

darneben setzen auff ain ort

Und glauben in dem hertzen wol

was man von Gott gelauben sol.

5 JABINA.

Ich waiß nit was ist ewr verstand

so ir euch fürgefasset hand

Ewr mainung lauttet nit auff Gott

ich main er sey euch nur ain spott

Ach lieben / sag mir ainer an

ob ainer sey ain byderman

Der vil zusagt / und wenig halt?

also hats auch mit Gott ain gstalt

Der Herr der will in seinem bund

das hertz haben / und auch den mund

Er will kain halbs / er will es gar

so ir acht des wend nemmen war

Er hat die seinen nie verlan

die im mit hertzen hiengen an.

6 JOSEPH.

Ich kan ins nit verübel hon

sy kündent dsach nit recht verston

Sy ziehend wol an alte gschicht

sy gelten aber inen nicht

Dieweil sy die nit recht verstand

gend sy an wenden mit der hand

Der unglaub was allain die schuld

das wir verloren Gottes huld

So wir nit hettend Gott verlan

so wer bißher kain Jüdisch man

Auch von Nabuchadonosor

noch darnach oder auch darvor

Begwaltiget / deß seind gewiß

also in Büchern ich das liß.

7 EMANUEL.

Wenn man von gschichten reden will

muß man darinn bedencken vil

Zaigend mir ain Histori an das

Got die seinen hab verlan

Die nenn ich sein / die bstendig send

die von kaim wind werden abgwendt

So wir also hangen an Gott

wirt er uns auch in diser not

Als starck und trewlich retten frey.

8 NATHANIAS.

Ja ich sag euch auch das darbey

Das Gott kain grössern zoren faßt

dann so man sein bund faren laßt

Das hond wir offt empfunden wol

weil ich die warhait sagen sol

Wann unser vätter bliben stan

hond sy allweg den sig gehan

Kain gwalt was also mächtig nie

der hett bestreytten mögen die

Wie offt hat sich begeben das

das iren mächtig wenig was

Vertriben doch vil land und leüt

sy lagen ob in allem streyt

Darumb wend wir auff unsern Gott

recht hoffen auch in diser not.

9 MELCHIAS.

Also die mainung bey mir stat

wa man nit trew und glauben hat

Alß bald man trewloß wirt an Gott

so wirt man zaghafft und zu spott

Auch ist kain man kains mannes wert

das werd wir durch Exempel glert

So man lißt durch die gantze gschrifft

darumb sovil die sach betrifft

Rhat ich das man Gott in sein gwalt

die sach auff geb das er mit schalt

Und laß uns im befolhen sein

das rhat ich / bey den trewen mein.

10 JEBANIAS.

Der Herr gab uns selbs diß gebott

das wir in ehrten stäts für Gott

Wir solten sunst kain Götter han

warumb wolten wir betten an

Kambysen / der auch sterben muß

wir wurden leiden schwere buß

Des mainaids / und trewlosigkait

darumb so red ich auff mein aid

Und rhat wir stellen uns zu weer

on zweyfel stat uns bey der Herr.

11 JECHINAN.

Ich halts mit euch / es gfalt mir wol

das man die weg verlegern sol

Kain mittel soll man underlan

darneben Gott vor augen han

Des gwalt Gotts ich yetz gschweigen wil

kain macht volck mag nit schaffen vil

Die statt in ainem felsen leit

die weg seind tieff und seind nit weit

Man kan die nit besteygen wol

noch graben eingeng / oder sol

Darumb rhat ich / nur dapffer dran

das wir hernach nit müssen han

frembd Götter / lassen unsern Gott.

12 CHARMI.

Es wer uns zwar ain grosser spott

In ewigkait in Israel

verdammen also unser seel

Das wir beleiben nur bey leib

der ist kain man / er ist ain weib

Der uns wolt geben disen rhat

die sach ain ander gstalt hie hat

Gott ist ain grosser eyferer

er laßt niemandt sein Göttlich ehr

villeicht es gschicht allain darumb

das sein ehr kund werd umb und umb

Darumb ir lieben brüder gut

frisch dapffer dran mit freyem mut

Ja frey ich hie das offen sag

das er noch heüt auff disen tag

Mit seinen gnaden bey uns stat

als wenig er verlassen hat

Die vätter in dem Roten meer

noch in der Wüstin all ir heer

Er wer uns wol ain guter Gott

so wir nit dörfften angst und not

Von seinetwegen hie bestan

villeicht er hat das gsehen an

Das er wöll in der gfärligkait

probieren unser bstendigkait

Diß ist des glaubens aigenschafft

das er in angst erzaigt sein krafft

Also will ich euch hon ermandt

so wir die hertzen zamen hand

Und betten Gott ainhelligklich

darnach ain yeder selbs für sich

Die sach angreiff mit dapfferkait

ain yedlicher nach seim beschaid

Wirt uns der ewig gütig Gott

auch helffen yetz auß diser not.

OZIAS.

Also das mehr erfunden hart

das man bewaren soll die statt

Die engen weg verlegen wol

des beystand Gotts man warten sol

So will ich diß nun zaigen an

dem Hauptman das er möge han

Ain antwort / und ain kurtzen bschaid

wolauff mit mir / gend mir das glait.

 

In dem steht der Rhat auf / und gat sampt dem Ozia an die Mauren / da mit Holoferne zu reden. Under wegen reden zwen der Rhäten mitainander.

 

EMANUEL.

Wann Holofernes hett mein sin

so zug er mit seim leger hin

Er wirt an uns nit gwinnen vil.

NATHANIAS.

Mich wundert das er bstreytten wil

Mit gwalt setzen sich wider Gott.

EMANUEL.

Es ist bey im als eytel spott

Er sieht nun auff das zeytlich glück

so im nun glungen hatt yetz dück

So ist er also gar verblendt

das er sich selber nit erkendt.

NATHANIAS.

Sich darumb eben dannen har

wirt er durchs glück so sorgloß gar

So er zum aller minsten denckt

das glück sich wider von im lenckt.

OZIAS über die Mauren.

Wolan wir hond das mehr gemacht

und haben uns gar wol betracht

Was uns möchte das nützest sein

das mehr ist also bey uns gsein

Das ich dann hie soll zaigen an

wie man bißher / also furtan

Von Gott nit wölle fallen ab

die statt retten so er uns gab

Dein Küng muß fürchten auch den tod

so doch Regieret unser Gott

Uber tod / Teüfel / hell und gwalt

er ist nit jung / er wirt nit alt

Sein wesen wert in ewigkait

darumb farhin / und hab den bschaid

Das wir nit wie die Haidenschafft

verlassen uns auff aigen krafft

Wiltu dich setzen wider Gott

ich bsorg du werdest bald zu spott.

HOLOFERNES.

Sorg du für dich / du darffst es wol

mich wundert das jr seind so vol

Deß stoltzes und des übermuts

das ir so weng hond acht ewrs bluts

Das ir das wegend also ghring

schawend das euch nit misseling

Ich wolt euch gnad bewisen han

ich wolt nit gletzt han ainen man

Dieweil ir aber selber wend

so werdt ir innen was zu end

Auß ewrem stoltz entspringen werd

die statt weg schlaiffen auff der erd

Beym Küng Nabuchadonosor

es soll euch weder maur noch thor

Vor meinem gwalt bewaren nitt

es soll kain heülen noch kain bitt

Bewegen nun fürhin mein hertz

dann wirt auch jamer / dann wirt schmertz,

Darumb ir Hauptleüt kommend har

und nemmend meiner werten war

Wir wend uns bdencken auff die sach

das wir so bringen in ungmach

Du schiltknab lug auch fleyssigklich

das du gut achtung habst auff mich.

SCHILTKNAB.

Ja Herr ich will gut achtung han

so man die sach will greiffen an

So müßt ir spüren / mercken frey

das ich nit bleyg und zaghafft sey

Ich will mich halten Ritterlich

das sond ir glauben sicherlich

Wie wol man mich hat für ain kind

darff ich noch wol auch ewren find

Frey sehen under augen an

samb wer ich schon ain gwachßner man.

 

Hie zwischen kumpt Ozias mit dem Rhat wider zu dem Baner / und befilcht die Statt zu bewaren.

 

OZIAS.

Ir Herren lond uns sein getröst

die sach stat nit auffs aller böst

Und lond uns dapffer greiffen an

darumb fürsech sich yederman

Vnd so man nur die steyg verleyt

so stat die statt in sicherheit

Der feind mag sunst kain zugang han

das er sy möge greiffen an

Und aber nit destminder doch

das er sunst grab kain gang noch loch

So soll man auff der maur umbher

die wächter haben inn gewer

Ich will euch also han ermandt

zu bschirmen ewer vatterland

Und volgend all den worten mein

mein leib und gut soll ewer sein

Ich will euch auch gebetten han

lond euch das bett sein glegen an

Ich waiß kain besser gschütz noch gwer

das widerston mög disem heer

Also hond unser vätter dück

im streyt zum sig ghan groß gelück

Mit dem gschütz sollend weib und kind

stäts tag und nacht ston widern find

Und ir mein lieber Banerherr

das zaichen steckend allhie her

Ir Burger wann man euch auffmandt

so lugend seind schnell auff zuhand.

 

In dem gat Ozias und die Rhät zu hauß / und redt Holofernes im leger zu seinen Hauptleüten.

 

HOLOFERNES.

Wolan ir Haupdeüt seind ermandt

wie ir allhie seind alle sampt

Wie ir des kriegs seind all bericht

und wie ir seind beym aid verpflicht

Wie rhatend ir mir in der sach

das wir sy brechtend in ungmach

Warauff mögend sy sich verlon

sy mögend freylich zusatz hon

Den wir nit wissen / oder sunst

zusagung / beystand oder gunst

Das sy sich also trutzenlich

mit hochmut setzend wider mich?

DER AMORITER HAUPTMAN.

O nain / o Holoferne nain

es ist der ursach gentzlich kain

Wir seind geritten hin und har

außgspecht / und haben gnommen war

All ort und all gelegenhait

zu ringß umb dstatt gantz weyt und brait

Ob man möcht auch ain zugang han

oder durch berg ain gmachte ban

So seind die felsen all verleyt

wir funden nit ains fingers breyt

Das man die statt besteygen möcht

das bsteygen ist vergebens schlecht

Das hat der auch gesehen wol.

DER MOABITER HAUPTMAN.

Wann ich mein mainung öffnen sol

Herr Holoferne sag ich das

das kain statt nie bewaret was

Bißher von felsen also hoch

die felsen haben spitzen joch

Ir macht stat nit in gwer noch gschütz

sy trösten sich allain der spitz

Sy gend sich mit uns in kain schlacht

sy hond kain volck / sy hond kain macht

Secht dorten kam ich an ain ort

da selbsten ich vil leüte hort

Ich hinderhult mich / luget zu

da hettend sy ain groß unrhu

Sy trangen umb ain brunnen all

der dort auß ainem felsen quall

Darbey da kan ich nemmen ab

das man drinnen kain wasser hab

Darumb so schickend knecht dorthin

das sy die brunnen nemmend in

Verwartend die mit guter wacht

so werdt ir kürtzlich nemmen acht

Das sy on schwerdtschleg in ewr hend

sich selber hindennach ergend.

HOLOFERNES.

Der rhat der dunckt mich mächtig gut

wir wöllen schicken darzu hut

wie wenn auch sunst die gantze statt

hie von dem brunnen wasser hatt?

Ich glaub auch das er Teychel hab

darumb man bald darzu hin grab

Und schickend ir zun brunnen knecht

das mans verlege wol und recht.

AMORITER HAUPTMAN.

Ich will sy füren selber dar

darumb so kommend mit mir har

Und ziehend in der ordnung frey

in yedem glid nit mehr dann drey.

SCAPHARCHOS.

Ich hab die Teychel funden schon

darvon sy mögen wasser hon.

HOLOFERNES.

Wolan / wolan / grab die bald ab

auff das man nymmer wasser hab.

MOABITER HAUPTMAN.

Es schickt sich eben wol also

das wir ain zeit geruwen do

Das sich das Kriegßvolck widerhol

dann es ist warlich worden wol

Gantz matt in diser langen rayß

dieweil die zeit ist also haiß.

KRUNIUS.

Ich glaub sy mögen nur furtan

von hinnen nit mehr wasser han?

 

Ain Junckfraw will bey dem brunnen wasser holen /so ist er versigen.

 

HYDROPHILA.

O wee / o aller höchster Gott

erst stecken wir in grosser not

Wie will es uns yetz nun ergon

so man nit mehr mag wasser hon

Wa wiltu hin mein liebe gspil.

ANHYDRIA.

Im krug ich wasser holen wil.

HYDROPHILA.

Ja wol du findst kain wasser mehr

der Brunn gat nit / der kast ist lehr.

ANHYDRIA.

Wa wöllend wir dann wasser han?

HYDROPHILA.

Es ist verloren yederman

Da hett man wol vor mögen sin.

ANHYDRIA.

Wa muß ich nun umb wasser hin?

Der Teüfel wag sich für das thor

ich hör es ligend auch darvor

Die feind beym brunnen allesand.

HYDROPHILA.

Hey ist es tut ain grosse schand

So witzig ist man in dem Rhat

das man sich nit ergeben hat

Es ist nur umb die armen zthon

die reichen kommen wol darvon.

 

Chorus.

 

Nun kumpt die Gemain für Ozias hauß / und fürt Mesech die klag.

 

MESECH.

Loß knab sag an / wa ist dein Herr.

MISAEL KNAB.

Er ist allhie / er ist nit ferr.

OZIAS.

Loß vatter lug zum fenster auß

was seind es leüt vor unserm hauß

Er wirt euch yetz gleich selbs verhörn

euch losen was sey ewr begern

Was will das volck / was bgerend ir

das ir mir kommend für die thür.

MESECH.

Was fragend ir / ir wissends wol

dieweil ich aber yetzund sol

Auß barmung und barmhertzigkait

auch bitt so syn an mich hond glait

Euch iren handel für soll tragen

dann sy vor angsten schier verzagen

Was ich yetzunder reden wil

das lond euch eben sein so vil

Samb red mit euch die gantze gmain

der kümmert ist das marck im bain.

OZIAS.

Wolan so machend bald ain end

und machend uns nit vil umbstend.

MESECH.

Gott wöll ain ghrechter Richter sein

hie zwischen uns / und zwischen dein

Mit uns hast ghandlet mit untrew

lug das dich nit das selb gerew

Da man uns frid hat botten an

hastu den nit gwölt nemmen an

Verachtest den Assirer Küng

sein frid hastu geachtet ring

Gott hat uns geben ein sein gwalt

weib / man / groß / klain / all jung und alt

Kain mensch ist auff der gantzen erd

der uns vor im erretten werd

Sich an die grossen durstes not

die würt uns bringen in den tod

Die Cistern seind außtrucknet gar

verlegt die brunnen hin und har

Die Teychel seind all graben ab

kain tropff ist das man sich erlab

Wir leiden durst wol zwaintzig tag

vor durst man nichts mehr schaffen mag

Darumb ist unser mainung all

das wir uns retten vor unfal

Versamle bald die gantze statt

so yetzund ist von durst gantz matt

Das wir uns übergeben bald

ins Hauptman Holofernis gwalt

Ist uns weger gelaub uns drumb

gefangen sein / dann kommen umb

Gott gleich wol in der dienstbarkait

zu dienen allzeit sein berait

Dann tödtet werden alle sand

so wir kommen ins feindes hand

Dann die so überwunden send

nichts dann angst / not / und kummer hend

Wir wöllen dienen eh mit leib

dann das wir unser kind und weib

Vor augen sehend metzgen hie

darumb so lug wie man im thu

Das wir nit und sampt unser Gott

also werden der Haiden spott

Wir bzeügen heüt auff himel / erd

das wir empfahen rechten werd

Von Gott umb unser missethat

das es uns heüt so übel gat

Wir bzeügen frey on allen spott

auff unsern und der vätter Gott

Den wir so hart erzürnet hend

zwingt das wir uns all heüt ergend

Das uns der feind all schlahe ztod

auff das wir nit in diser not

Durch durst lang sterben hertigklich

verderben also erbermklich.

OZIAS.

Ir Burger gut verstand mich recht

ich bin nit Herr / ich bin ewr knecht

Ich habs nit auß mir selbs gethan

des mögend ir gut wissen han

Ich hab thon was ain gantzer Rhat

ainhelligklich beschlossen hat

Dem will ich ewr klag zaigen an

das ir mögend ain antwort han.

 

Hie zwischen ist der Rhat gesessen / dem halt Ozias die klag für und weil der Rhat sitzt / soll die gemain underainander wainen.

 

Ir Herren wie thät man der sach

das wir kernen auß ungemach

Ir sehend wie der gmaine man

mag gar kain Patientz nit han

Der mertail Burger schlechtlich wend

sich geben in der feinden hend

Darumb Herr Joseph gend uns rhat.

6 JOSEPH.

Warlich die sach bey mir noch stat

Wie eh / ich kan das rhaten nitt

Gott wirt erhören unser bitt

Wann in das bett wer glegen an

als das man möcht ain auffrhur han

So hette Gott schon von uns gwendt

den kummer so er uns hat gsendt.

7 EMANUEL.

Gott ist noch mit uns das ist gwiß

wann wir nur bettend stäts mit flyß

Gott will versuchen in der not

ob man in haben wöll für Gott

Man muß ain mittel finden hie

wie man den zagen leüten thü

Dann soll man sagen lauter nain

so wißt ir wie bsindt sey die gmain

Nur oben auß und niendert an

drumb riet ich das der gmaine man

Mit gschickligkait gestillet werd

und doch Gott nit wurd ungeehrt

So rhat ich das man inen sag

das sy doch noch ain wenig tag

Mit betten Fasten gantz ernstlich

in Gottes gnad ergeben sich

Hie zwischen werd on allen spott

uns hilflich sein der starcke Gott.

8 NATHANIAS.

Zu stillen yetz den gmainen man

will ichs in dem fall mit euch han

Das volck will sein mit güt gezogen

zu seim nutz also sein betrogen.

9 MELCHIAS.

Der rhat ist gut in diser not

also dunckt mich on allen spott.

10 JEBANIAS.

Der Rhat mir auch sehr wolgefelt

das der unwill werd abgestelt

Durch mittel auff das aller best

auff das wir nit das aller lest

Abfallen von der Gottes gnad

so (als ich hoff) noch bey uns stat.

11 JECHINAN.

So yederman hett meinen sin

wie ich in der sach gsinnet bin

So derfft es dessen als sand nitt

verharrten wir stäts für im bitt

Es stat nit in des feindes hand

das er hie einnemb unser land

Es stat allain in Gottes gwalt

der all ding nach seim willen schalt

Dem mögen wir entrinnen nitt

sunst durch kain mittel / dann durch bitt

Dieweil aber der gmaine man

wie ir erst hond gezaiget an

Zu seim nutz also btrogen sein

so ist es auch die mainung mein

Der fürschlag so ir hond gemacht.

12 CHARMI.

Warlich ich das zum besten acht

Sunst meins tails es gleich bey mir gilt

Herr Gott wie du es haben wilt

Es gilt mir gleich leben und tod

ich waiß wol das Gott ist mein Gott

Wann mein tod dient zu seiner ehr

wider sein willen ich nit gehr.

1 CHAMBRI.

Ja Herr Ozia ir hond ghört

wie sich die mainung hab gemert

Das man verziech ain klaine zeit

die gnad Gotts sey yetz nimmer weit

Das man verharr nur an dem bett

daran Gott ain groß gfallen hett.

2 RASAIAS.

Machend uns nur nit lang das zil

in angst und not ist lang die wil

Ja wann man stat in lebens gfar

so ist ain tag mehr dann ain jar.

JABINA.

Ichs mit Joseph hie halten wil.

SABETH.

Ja machend nur nit lang das zil.

 

Nun haltet Ozias die mainung der Gemain für.

 

Wolan ir kinder Israel

wir hond ermessen disen quel

Darinn wir allsand yetzund stond

ain Zeitlang bißher tragen hond

Und will euch nun das werden schwer

das ir sond kommen in geferd

Gelaubend uns / es ist uns laid

wir weren allzeit gnaigt und bhrait

Dieweil es aber hat die gstalt

das wir all stond in Gottes gwalt

Es sey im leben oder tod

in sicherhait oder in not

So wend wir euch gebetten han

das ir ain klain zeit wöllend han

Gedult / verharren in dem bitt

Gott wirt uns warlich lassen nitt

Dann Gott der ist also gesind

so tobt zum allermaist der find

Er maint er habe in der hand

den sig / so wirt er gar zuschand

Also rett Gott gmaingklich sein ehr

das man erkenn das er sey Herr

Darumb ir lieben Burger min

ich bitt euch ziehend wider hin

Fünff tag will ich geben zu zil

wa uns in solcher mittler wil

Kain hilff von Gott wirt uns zugstelt

so wöll wir handlen wie ir wölt

Hie zwischen sond verharren ir

im bett und Fasten für und für

Hergegen wend wir emsig sin

die gfärligkait abstellen hin.

 

Chorus.

 

Weyl yederman abzeücht.

 

Wir haben laider Herr vor dir gesündet

das sich yetz laider under uns befindet

Gleich wie die alten / hab wir uns gehalten

Sündtlich zu wandeln.

O Herr dein güte wöllestu uns senden

und deinen zoren Herr von uns hin wenden.

Laß dir den schmertzen bhrüren Herr dein hertze

Sich unser eilend.

Nit gib uns gfangen in der Haiden hende

so wir dich preysen Herr die stäts dich schenden

Wenn wir verzagen wurden sy dann sagen

Wa ist ir Gotte?

 

 

Cap. VIII.

JUDITH.

Loß Promptule mein lieber knab

loß was ich dir zu sagen hab.

PROMPTULUS.

Sagend mir fraw was ist ewr wil

ich will das enden bald mit yl.

JUDITH.

Gang abhin bald hin auff den plan

da selbst such mir zwen alte man

Chambri und Charmi kenstu wol

die zwen seind aller frümbkait vol

Gang haiß die kommen bald zu mir

es sey mir etwas kommen für

Das selb muß ich in zaigen an.

PROMPTULUS.

Ja Fraw ich kenn die alten man

Die bottschafft will ich enden recht

wie dann gezympt aim trewen knecht

Gsich ich nit recht? stehnd sy nit dort

bey ainander auff ihenem ort?

Sy seinds / ich will baß zuhin gan

mit worten sy da sprechen an

Gott grüß euch lieben Herren mein.

CHAMBRI.

Gott wöll auch allzeyt bey dir sein.

CHARMI.

Mein sun was sagst / was seind die mehr

sag uns an was ist dein beger.

PROMPTULUS.

Fraw Judith hat mich zu euch gsandt

euch baid auffs aller höchst ermandt

Sy will euch etwas halten für

also hat sy befolhen mir.

CHAMBRI.

Das wend wir hertzlich geren thon

wolauff Herr Charmi lond uns gon

Manasses was ain Ehrlich man

der glaub und tuget lieb hat ghan.

CHARMI.

Ja wie dann auch ewrs vatters gschlecht

Idor / und Joseph waren ghrecht

Wie ich hab von den eitern ghört

Ozias was all ehren werd

Sy wartet unser vor der thür.

CHAMBRI.

Ich main es auch / ich habs darfür

Sy ists / wk haben gsehen recht

ich will das glauben lauter schlecht.

CHARMI.

Der reich Gott geb uns seinen frid.

JUDITH.

Der won euch bey / und zürnend nit

Das ich euch hab beschicken lon

ir sond mirs nit verübel hon.

CHARMI.

Ach nain mein edie frumme zart

ir seind von edler zucht und art

Ir seind auch aller ehren werd

darumb all mengklich euch begert

Zu dienen / underdienstlich sein.

CHAMBRI.

Also stat auch im hertzen mein.

JUDITH.

Ich hab verstanden newe mähr

die macht mir hertz und mut sehr schwär

Wie Ozias verhaissen hatt

dem feind auff zgeben unser statt

Wa nit in fünffertagen frist

der Herr Gott unser helffer ist?

CHAMBRI.

Ja fraw / das gschray ist laider war

es ligt am tag / ist offenbar

Die gmain wolt uns vertrawen nitt

mit tröwen was vermengt ir bitt

Wir müsten bsorgen grösser schaden

darmit wir laider seind beladen

Die undult steckt im gmainen man

den selben niemandt stillen kan.

CHARMI.

Ozias kumpt dort selber har

er hat unser genommen war.

OZIAS.

Der frid sey mit euch allensand.

JUDITH.

Gott geb sein frid zu statt und land.

CHAMBRI.

Fraw Judith hat uns bhrüffen lan

hat uns da kürtzlich zaiget an

Wie wir so übel ghandlet hend

das wir die statt auffgeben wend

Wa uns nit retten werde Gott

in fünfftagen auß diser not.

JUDITH.

Ich bitt euch lieben Herren weyß

verstond mein wort mit gantzem fleyß

Ir lieben Herren sagend an

was frävels nemmend ir euch an

Was greiffend ir Gott in sein gwalt

der all ding nach sehn willen schalt

Man darff nit setzen Gott ain zil

er waißt wol wenn er helffen wil

Warlich das haißt on allen spott

erzürnen und versuchen Gott

Dieweil der Herr dultmütig ist

so lond uns hie zu diser frist

Mit gantzem hertzen für in kern

Hilff / beystand / und sein gnad begern

Bey Gott man kainen zoren find

wie sunst gmaingklich beym menschen kind

So uns von sünden keren wir

schryen zu im mit grosser gird

Das er in unserm ungefell

sein beystand uns mittailen wöll

Und wölle stercken unser hertz

so bsessen hat ain grosser schmertz

Ab irem stoltz und übertrang

wa wir aber der vätter gang

In sünden wöllen folgen nach

zum Götzendienst sein lassen gach

Umb welche grosse missethat

die Gott nit ungestraffet lat

Seind sy offt worden gantz zu schand

umbkommen / gfüret auß dem land

Wir kennen aber ainen Gott

des tröst wir uns in unser not

Der wirt wol demmen unsern feind

die also grimb über uns seind

Darumb ir lieben brüder mein

ir sollend dapffer mannlich sein

Dieweil ir hond in ewer hend

über das volck das Regiment

Mit trösten / manen haltend an

und zaigend in die vätter an

Wie sy durch widerwertigkait

bewert worden ir bstendigkait

Wie Abraham und sein geschlecht

in trübsal sey erfunden ghrecht

Isac und sein sun Israel

seind standhaft bstanden offt in quel

Wie Moses und sunst allesand

so hond den waren Gott erkandt

Hergegen ofit durch ungedult

hond sy verloren Gottes huld

Wann sy durch undult gmumlet hand

so hat Gott inen plag gesandt

Die Schlangen bissen sy zu tod

der feind brachts offt in grosse not

Drumb sond wir uns entpören nicht

umb das so uns yetzund geschicht

So wir den kummer gleichen wend

gen dem das wir gesündet hend

Und legends zamen auff ain wag

so sehen wir beym haitern tag

Das grösser ist die missethat

dann alle straff so uns Gott hat

Yetzunder laider gschicket zu

ja glaubend auch das diß unrhu

Allain ain warnung sey und rhut

dardurch mir werden wider gut.

OZIAS.

Was ir hond ghredt ist alßsand war

ewr red ist haiter offenbar

Es mag niemandt darwider sich

mit worten stellen sicherlich

Ewr Gottsforcht ist uns wol bekandt

darumb wend wir euch hon ermandt

Das ir für uns Gott bittend steht

wann ir zu Gott hond ewr gebeht.

JUDITH.

Dieweil ir / als gut / hond erkandt

das darzu ich auch hab ermandt

So bdenckend auch mein anschlag wol

ob man dem selben folgen sol.

Ich hab mir also fürgnommen

ir sond frü zun thoren kommen

So will ich morgen eh es tagdt

daselbst auch sein mit meiner magdt

So sond ir uns dann außhin lan

und euch nichts fürter nemmen an

Was ich wöll handlen vor dem thor

sonder dieweil ich bin darvor

Bittendt den Herren stätigkleich

das er mir daussen gnad verleich.

OZIAS.

Fraw Judith es soll also gsein

der frid soll allzeit mit euch sein

O wolte Gott das es geschech

das er sich an den feinden rech

Gott wöll euch hon in stehter hut.

JUDITH.

Die nacht soll euch auch sein zu gut.

CHAMBRI.

Die fraw ist aller weyßhait vol.

CHARMI.

Sy kan auch mächtig reden wol.

OZIAS.

Ey warumb ist sy nit ain man.

CHAMBRI.

Gott hat sy wöllen also han.

 

 

Cap. IX.

Hie zwischen ist Judith in iren oberen gemach gangen / äschen auff das baupt gezetlet / und bettet auf dise weyß.

 

O Gott meins vatters Simeon

den du hast ghrettet / nie verlon

Dem gabstu das schwerdt in die hand

zu bschirmen unser vatterland

Das er all übel demmen solt

so sich etwas erheben wolt

Die Junckfrawschender all bübrey

o Herr mein Gott stand uns auch bey

Ir weiber warden zu aim raub

ir gut zu ainer beüt und gab

So hond zu dir ain eyfer ghan

o Herr nymb dich auch unser an

Dein rhat mag hinderstellen nicht

was du fürnimbst das als geschicht

All ding seind in dein dienst berait

dein ewigen fürsichtigkait

Regieret über alle ding

o Herr schlag den Assirer Küng /

Wie du hast gschlagen Pharaon

das iren kainer kam darvon

Die sich verliessen auff ir macht

auff wägen / pferd und krieges bracht

Ertrancktests all im Roten meer

ir macht / ir wägen / all ir heer

Also Herr gieng es yederman

die sich des frävels namend an

Das sy sich setzten wider dich

und alle die verliessen sich

Auff ire wägen / pferd und leüt

auff kolben / spieß / gschütz in dem streyt

Die dich nit wolten hon für Gott

die warden all der gleich zu spott

Drumb Herr biß auff / erheb dein hand

mach sy zu nichte und zu schand

Wie du von yewelt hast gethon

in deinem grymmen nit verschon

Leg nider iren eytlen rhum

sy rhümen das dein hailigthum

Und deinen hailgen Tempel fron

entweyhen / nit auffrecht lon ston

Ja auch das horn an deim altar

wöllends mit gwalt zerschlagen gar

Schaff Herr das der feind nemb den werd

das er mit seinem aignen schwerdt

Umbkumb und fall dann in die strick

der lieb / als bald er mich anblick

Das ich in durch der liebe kuß

ertödten mög / und machen uß

O Herr verleich mir müt und krafft

das ich begang ain Ritterschafft

Das wirt deim namen loblich sin

in ewigkait fürhin und hin

So du Herr dein ehr retten wilt

durch mich ain blödes frawen bild

Dein macht Herr stat nit an der zal

du hast kain gfallen überal

An hochmut und an heeres macht

du hast dargegen nie veracht

Das hertzlich und diemütig bitt

drumb Herr verlaß uns auch yetz nitt

O Schöpffer himels und der erd

laß micht meins bets nit ungewert

Die ich hoff auff dein gütigkait

verleich mir die standhafftigkait

Halt an mir Herr dein hailgen bund

gib mir weyßhait in meinen mund

Das dein hauß bleib in ewigkait

und mengklich dein allmächtigkait

Das all Haiden dir Göttlich ehr

beweysend dir ewiger Herr.

 

 

Cap. X.





Judith zu Abra irer Junckfrawen.

 

Abra wolan mein liebes kind

wir wöllen hin yetz zu dem find

Uns wagen für das vatterland

ob uns der feind wurd in die hand

Leg dich bald an / dann es ist zit

Abra mein Tochter saumb dich nit.

ABRA.

Wiewol ich bin ain blöde magdt

so bin ich doch gantz unverzagt

zu wagen fraw das leben mein

mein dienst soll allzeyt bhrait euch sein.

 

Chorus.

 

Hie tritt Ozias sampt den andern alten mit den schlißlen zu dem thor / das zu öffnen.

 

OZIAS.

Ir Herren seind ir auff gstanden.

CHAMBRI.

Ja Herr wir seind baid verhanden

Verleich uns Gott ain guten tag.

OZIAS.

Wöll Gott / was hört ir sunst für klag.

CHARMI.

Die alt klag ist noch umb und umb

so bald ich zu den leüten kumb.

CHAMBRI.

Das volck hat allenthalb die art

daß nit lang in der trübsal bhart.

 

In dem seind sy zu dem thor kommen / und redt Judith under ir thür.

 

Den korb setz nider an den herd

das uns kain speyß verschüttet werd

Seh nymb das Brot / Käß und gemüß

und darnach dise kuchen süß

Das ölkrüglin thu oben drein

das lägelin darnach mit wein

Nyms auff den kopff und volg mir nach

du Promptule laß dir sein gach

Zind uns hinab biß zu dem thor

die Herren stond dort schon darvor.

CHARMI.

Ir Herren nemmend dorten war

fraw Judith kumpt gezogen har

Wie sy nächt mit uns hat verlon.

OZIAS.

Sy ist vil theürer dann kain man.

CHAMBRI.

Ey / secht wol hat sy sich geziert

nit wie es sich zum laid gebürt.

OZIAS.

Fraw Judith ir seind warlich frü.

JUDITH.

Das man mir nun das thor auffthü

Gott wöll uns geben sein genad.

OZIAS.

Wöll Gott das euch ewr anschlag ghradt.

JUDITH.

Du Promptule mein trewer knab

denck was ich dir befolhen hab.

PROMPTULUS.

Mein fraw ir dörffend sorgen nit

an meiner trew in mittler zit

Bewar der lieb Gott ewren leib

die hand Gotts allweg ob euch bleib.

JUDITH.

Ir Herren gut ich far darvon

darbey will ich euch betten hon

Das ir dieweil stäts in dem bet

mit höchstem fleyß verharrend stät.

OZIAS.

O Fraw ir seind der ehren kron

der vätter Gott wöls mit euch hon

Wöll euch verleihen sein genad

das uns die sach zum besten ghrad

Das er mit seinem starcken gwalt

den anschlag nach seim willen schalt

Das entlich mög Hierusalem

an euch haben ain ursach quem

Zu fröwen / und das überal

ewr nam kumb in der frommen zal

Das ir wie alles ewr geschlecht

bey mengklich werdend gachtet ghrecht.

DIE UMBSTENDER.

Diß gschech / diß gschech / Gott bware dich

Gott wöll dich glaiten sicherlich.

JUDITH in dem so sy hin auß gaht.

Abra mein liebe Dienerin

wolauff / Gott wölle mit uns sin

Gott bwar uns unser rainigkait

Gott geb uns bey dem feind gelait.

ABRA.

Mir zweyfelt gentzlich nit an Gott

das er uns laß under der rott

Zuston gwalt / kummer oder laid

nachthail an unser rainigkait

Wiewol es kündt nit müglich sin

das wir damitten under in

Als schäflin bey der Wölfen schar

die sy umbgeben hond umb har

Erretten unsern keüschen leib

das Kriegßvolck so es sicht ain weib

Da ist der mutwill / frävel gwalt

wa Gott der Herr nit ob uns halt

So möcht die weiblich blödigkait

bey in nit sein in sicherhait.

 

Dieweil hat Ozias das thor beschlossen / und redt Chambri zum Knaben.

 

Dein fraw hat sich hüpsch auffgepflantzt

als wöll sy hin an ainen tantz

Mein sun was hat sy hinnacht thon

nach dem wirs nächten hond verlon.

PROMPTULUS.

Sy bhrufft uns als bald alle sandt

und hat uns auff das höchst ermandt

Zu bitten Gott im höchsten thron

das er ir trewlich bey wolt ston

Und iren rhat wolt laiten fein

durch sy retten die ehre sein.

CHARMI.

Wölt Gott das mengklich also thet

das haußgsind zuge zu dem beth

Es fichtet aber nit vil an

yetz laider mehr den gmainen man

Man ist yetz laider das gesindt

wa man nur vil gut gwinnen kündt

Das gsind braucht man gleich wie das vich

der Gotsforcht niemandts kümmert sich.

CHAMBRI.

Was hat sy thon die gantze nacht.

PROMPTULUS.

Die gantze nacht hat sy gewacht.

Sy legt ain härin hemmat an

und äschen auff das haupt gethan

Sy hat gebettet gantz ernstlich

ich hab nit gsehen mehr das glich

Von eyfer zu der Gottes ehr

ye lenger und ye lenger mehr

Da sy nun außgebettet hat

da thet sy hin die härin what

Legt ire witwe klaider hin

hat sich auffs scherpffst geprysen ein.

CHAMBRI.

Sy ist von art an irem leib

ain mächtig zartes hüpsches weib

Der gleichen ich kaum gsehen han

secht / so ichs yetz hab gsehen an

So ist sy hüpscher wann vor nie

ich main daß Gott fürsehen thü

Das der feind blendt werd durch ir gstalt

und also kumb in iren gwalt.

OZIAS.

Ich hoff sy werds wol richten auß

wolan wir wollen haim zu hauß.

DEMIUS auff der wacht im leger.

Sich wer zeücht dorten auß der statt

es ist ain weibsbild an der what.

DESMON.

Wann mich nit btreügt die dunckelhait

so seinds zway weiber / nach dem klaid.

JUDITH.

Abra sich dort halt man die wacht.

ABRA.

Sy hond schon unser gnommen acht

Sy hond unser genommen war

sy kommen schon gegen uns har.

DEMIUS.

Stell sy zu red / 

DESMON. /

Ey schweig nur still

ir hüpschen leüt wa stat ewr will?

Wa wölt ir hin so frü vor tag.

JUDITH.

Weil ir begerend das ichs sag

Wer ich sey / und wa ich hin wöll

Ich bin vom gschlecht auß Israel.

DESMON.

Das sicht man an den klaidern wol.

JUDITH.

Ja wann ich euch auch sagen sol

auß was ursach ich sey yetz hie

ich waiß all sach wann oder wie

Die Statt soll kommen in ewr hand

mit leib / mit gut / mit grosser schand

Sy wolten nit gutwilligklich

in ewer gnad ergeben sich

Darumb so ist yetz mein anschlag

auffs aller trewest so ich mag

Dem Holoferni zaigen an

wie man die statt gewinnen kan

Allain durch kundtschafft und durch spech

das seinem heer kain laid geschech.

DEMIUS.

Warlich du hüpsches zartes weib

du hast errettet deinen leib

Dein gstalt und schöne die ist groß

fürbündig über alle maß

Du würst beym Hauptman finden gunst

du darfst das gantz nit thun umb sunst

Dieweil du zu im gfallen bist

hastu erworben lebens frist

Nit fürcht dir / dir gschicht gantz kain laid

du wirst haben ain sicher glait

Kumb mit uns für den Hertzog har

so wirstu dann wol nemmen war

Wie er freündtlich würt gen dir sein.

JUDITH.

Kumb Abra / liebe Abra mein

Sich wie es uns so wol ergat

dieweil wir haben funden gnad

Und wann du kumpst int zelt hinein

so nayg dich gen dem Hertzog fein.

ABRA.

Ja fraw ich kan die hofzucht wol

ich waiß wie man sich naigen sol.

DEMIUS.

Secht strengster Herr wir haben heüt

vor tag erjaget dise beüt

Secht hie das aller hüpschest weib

kert wol für ewer gnaden leib.

 

In dem felt Judith für Holofernem nider / und spricht ainer auß den Dienern.

 

GYNECIUS.

Secht Herr gnad liebster Herre mein

das kan ain schöne Jüdin sein

Wer wolte doch der Juden gschlecht

verachten / ja wir haben recht

So man sunst möcht kain ursach hon

so solt mans nit unkrieget lon

Das sy so hüpsche weiber hand

vil hüpscher dann sunst alle land

So bald diß Stättlin unser wirt

aim yeden schier ain weib gebürt.

HOLOFERNES.

Nemmend die schöne bey der hand

helffend ir daß für mich auff stand

Das meine augen waidne ich

an irer gstalt so minnigklich.

 

Gynecrates und Gynecius / hebend sy auff.

 

GYNECRATES.

Stand auff mein hüpsche / zarte fraw

biß dapffer / frölich / lug und schaw

Du hast beym Hertzog funden gnad

sich wie es dir so wol ergat.

 

 


 

Cap. XI.

HOLOFERNES.

Biß keck / erschrick nit / faß ain hertz

es ist von mir noch nie kain schmertz

Kaim menschen nie gestanden zu

niemandt ist kommen in unrhu

Der sich hat geben an mein gnad

ja mengklich gnad erworben hat

Der Küng Cambyse dienen wolt

darumb du dir nit fürchten solt

Und so dein volck nit hett veracht

Nabuchadnezers grosse macht

So hett ich auff ghebt nie kain spieß

das wer ir gröster nutz und gnieß

Sag an was hat geursacht dich

das dich ergeben hast an mich

Warumb du yetz zu diser frist

von inen zu uns gfallen bist?

JUDITH.

Herr Holoferne strengster Herr

es ist mein aller höchst beger

Ich bin gen euch also gesindt

wa ich ewr gnaden dienen kündt

Das wolt ich hertzlich geren thon

Herr Hertzog ir sond mich verston

So ir folgend den worten min

die ich bin ewer Dienerin

So wirt der Herr all ewer sach

außfüren on all ungemach

So war Cambyses lebt / regiert

so war euch durch sein macht gebürt

Zu straffen all unghrechtigkait

und irrsal / dann ewr mächtigkait

Wirt nit allain die menschen kind

sonder die thierer so da sind

Und gwild in forsten hin und har

mit gwalt bezwingen gantz und gar

Man sagt von ewer gschickligkait

in allen landen weit und brait

Ewr lob rhümbt allzeit manigfalt

mengklich / und darzu auch den gwalt

Im reich Nabuchadonozor

ewr klughait hept man hoch empor

Es ist auch kundt und ligt am tag

und in der gantzen statt die sag

Was Achior hab bracht für mähr

wie ir befolhen hond im heer

Wie man den selben straffen solt

ja warlich Gott ist uns nit hold

Wir seind gfallen in Gottes zorn

die Gottes huld hond wir verlorn

Wie euch Achior kundt hat thon

Gott hat uns das offt wissen lon

Durch sein Propheten offenbar

wir sollen eben nemmen war

So wir nit lassen von der sünd

so werd uns demmen bald der find

Das gwissen macht sy gantz zaghafft

darzu so hond sy gantz kain krafft

Von durstes und von hungers not

sein sy schier gleich allsand dem tod

Der durst truckt sy so häfftigklich

das sy wend metzgen all ir vich

Allain das sy trincken das blut

darzu hond sy gachtet für gut

Das sy wend alle klaineter

so körend zu irs Gottes ehr

Wend wenden an öl / frücht / und wein

darumb sond ir des sicher sein

Das Gott nit ungestrafft wirt lan

darumb ich wol ermessen kan

Das ich mich mache auß der statt

dann Gott mich her geschicket hatt

Das ich euch hie mit meinem mund

den handel solte machen kund

Ich bin in ewrem dienst berait

darumb sond ir mir geben glait

In dem leger hin auß und ein

das ich meim Gott mög dienen fein

Und mög den selben rüffen an

so wirt er mir dann zaigen an

Wann er die sünd vergelten wöll

will ich euch sagen / wie man söll

Die sach erobren / dannethin

will ich euch sicher füren hin

Durch hin biß gen Hierusalem

das man all Stett und land einnem

Gott wirt sy geben in die straff

gleich wie die hyrtenlosen schaf

Kain hündlin wirt kain schraylin lon

es würt euch glücklich wol ergon

Es gschicht durch Gotts fürsichtigkait

das in zustaht yetz dises laid

Dann Gott hat mich zu euch gesandt

das ir durch mich wurdend ermandt.

HOLOFERNES.

Ir Herren sehend lugend da

wie gfelt euch hie die Jüdisch fraw

Sag mir doch ainer under euch

ob er hab gsehen irs geleich

An hüpsche / zierd und an weyßhait

an tuget und an gschickligkait.

AMORITER HAUPTMAN.

Ich hab nie mehr von gstalt und leib

ja gsehen auch ain kluger weib.

MOABITER HAUPTMAN.

Ich kan nit sagen wie mir gfalt

ir klughait und ir hüpsche gstalt

So bey ainander hat die zart

sy ist warlich von hoher art.

HOLOFERNES.

Dein Gott der hats mit dir gehan

das er dir hat gezaiget an

Das du sy gebst in unser hand

Dieweyl wir also hond erkandt

Das dein anschlag sey mächtig gut

so sag ich das auß freyem mut

So uns dein Gott das laisten wirt

so muß er dann auch für und fürt

Als Gott von mir geehret sein

und du du hüpsche zarte mein

An Küng Nabuchadnezers sal

an seinem Küngreich überal

Und allenthalb in seinem land

muß dein nam werden wol erkandt

Darumb du liebste zarte mein

kumb zu uns in die zelt herein

Bsich unser schätz und unser gut

erlustig darob deinen mut

Die speyß gend ir von meinem tisch

es sey dann Wildtpret oder Visch.

JUDITH.

Mein Herr ir sond yetz zürnen nitt

ob ich nit folge ewrem bitt

Ob ich die speiß nit essen würt

die mit zu essen nit gebürt

Darmit ich nit erzürne Gott

und mein anschlag werd hie zu spott

Hie hab ich selbs für mich die speiß

der ich sampt meiner Abra gneüß.

HOLOFERNES.

Wie / so du wurdest mangel hon

wie solten wir dann mit dir thon?

JUDITH.

Herr Holoferne glaubend mir

so war mein Herr yetz lebend ir

So wirt mir ewer Dienerein

an essen gar kain mangel sein

Biß das ich diß alßsandt volendt

darumb mich Gott zu euch hat gsendt.

HOLOFERNES.

Wolan gond in die hütten ein

in der sy soll hie zwischen sein.

JUDITH.

Herr Holoferne lieber Herr

laistend mir noch ains mein beger

Das ir mir wöllend auch zu lan

das ich mein freyen zug mög han

Auß meim gemach und wider drein

so offt mir das wirt glegen sein

On girrt und gengt von yederman

das niemandts sich mein nemme an

Zum beth und wa mir sunst geliebt

vor mengklich frey und unbetrübt.

HOLOFERNES.

Fraw was du hast von mir begert

des soltu alßsandt sein gewert

Darumb mein lieber Kämerling

gang fürß in iren gmach gering

Ich will auch sträflich botten hon

das man ir iren zug soll lon.

VAGAO KÄMERLING.

Ja Herr ir sollend sicher sein

ich will die sach verordnen fein

Kumb mit mir her du hüpsche fraw

sich hie dein wonung hetstu da

Biß guter ding / deßgleich dein magdt

seind frölich und seind unverzagt

So ir werdend was mangel hon

so sollend ir michs wissen lon.

JUDITH.

Ja far nur hin und biß zu frid

wir dörffen yetzund gentzlich nit.

 

Chorus.

 

HOLOFERNES.

Vagao lieber Kämerling

thu also wol und gang gering

Wir wöllen hinnacht frölich sin

drumb gang du zu der Jüdin hin

Sprich ich hab dich zu ir gesandt

und sy auffs aller höchst ermandt

Das sy mein freündtschafft nit veracht

das sy mit uns dann eß zu nacht

Und bhredts mit glatten worten fein

ob sy wolt thun den willen mein

Es wäre dem Assirer land

bey meinem aid ain grosse schand

So von uns hie ain sollich weib

on angstrengt / unversuchet bleib

Von ir also geäffet sin

es seind yetz schier vier tag nur hin.

VAGAO KÄMERLING.

Ja Herr ich wills außrichten wol

weil ich euch hierinn dienen sol

Ich bin des kuplens wol bericht

und ghört auch in meins Amptes pflicht

Die fünff wort hab ich wol gelert

ain lange zeit darmit mich gnert

Fraw zarte ir sond mich verston

ir sond zu meinem Herren gon

Diß ist meins Herren höchst beger

das er euch bweiß ain hohe ehr

Darumb so sond ir sein bereyt

mit ewrem leib im machen freüd

Mit essen / trincken / freüd und mut

das wirt erschiessen euch zu gut.

JUDITH.

Wer bin ich das ich nit dem Küng

mit meinem leib solt dienen ghring

Was meinem Herren wolgefelt

das selb mir auch nit mißgefelt

Was in gedunckt in seinem mut

das selb dunckt mich auch mächtig gut

Du magst deim Herren sagen an

wa ich sein gnaden dienen kan

Das wöll ich hertzlich geren thon

und wölls nit underwegen lon

Kumb Abra du mein dienerein

herein zu mir und mutz dich fein.

VAGAO.

Wolan so kumb bey guter zit

warlich der gang gereüt mich nit

Sy hat mir geben guten bschaid

sy will dem Hauptman sein berait

So ich im diß yetz an wird sagn

so wird ich bey im huld erjagn.

HOLOFERNES.

Sich Vagao bistu yetz hie.

VAGAO.

Herr hettend ir gesehen wie

Sy sich so willig hat erzaigt

ir hertz und mut ist euch genaigt

Zu dienen stäts mit kern leib

ich gsach nie mehr ain sollich weib.

HOLOFERNES.

Wir wöllen hinnacht leben wol

wir wöllen werden allsandt vol

Ich will recht guter dinge sein

mit diser hüpschen Jüdin fein

Lauff lug daß essen sey berait.

VAGAO.

Ey Herr der koch hat sein beschaid

Am essen würts kain mangel han.

HOLOFERNES.

So gang und haiß uns richten an

Die Hauptleüt seind schon alle hie

wenn nun verhanden wer auch die.

VAGAO.

Ey Herr sy wirt sich saumen nit

verharrend nur ain klaine zit

Secht sy kumpt schon gezogen har.

HOLOFERNES.

So haiß das essen tragen dar

Schenck / schenck uns ein was saumpstu dich

darmit mir werden all frölich.

SCHENCK.

Ich will euch dapffer schencken ein

den guten frischen külen wein.

HOLOFERNES.

Sich fraw bistu verhanden schon.

JUDITH.

Ich hab nach ewrem ghaiß gethon.

HOLOFERNES.

Ey das ist recht mein schönes weib

sitz zu mir mit deim stoltzen leib

Sitz daher allhie neben mich

und setz dein magdt da neben dich.

JUDITH.

Kumb Abra liebe dienerein

setz dich hie an die seitten mein

Gib uns auch unser speiß und tranck

und setz dich bald und machs nit lanck.

LEÜTENER.

Sitz her mein schönes kuserlein

du solt auch guter dinge sein

Das glück hat eben troffen mich

das ich bin kommen neben dich.

DER ERST FENDRICH.

Schenck / lieber schenck uns dapffer ein.

SCHENCK.

Es wirt kain mangel hie an wein.

MOABITER HAUPTMAN.

Wir wöllen leben recht im sauß.

DER ANDER FENDRICH.

Es gilt dir hie den Becher auß

Mein lieber schenck schneid wein hie ab

das diser auch zu trincken hab.

SCHENCK.

Ich will euch kainen mangel lon

ir müssend gnug zu trincken hon.

DER DRITT FENDRICH.

Sag yeder von im was er wöll

so ist er doch ain guter gsell.

AMORITER HAUPTMAN.

Loß Schenck ich hab nit deinen sin

du schenckst int Becher gencklich win

Ich mag in nit darinnen hon

ich laß kain vollen vor mir ston.

LEÜTENER.

Ir seind gut Kriegßleüt hinderm tisch

im weinglaß seind ir mächtig frisch

Das ist ain Krieg für euch gesellen

die lieber wein / dann schlahen wöllen.

MOABITER HAUPTMAN.

Der Leütner ist ain dapffer man

er kan die medlein greiffen an.

HOLOFERNES.

Fraw yß und trinck / biß guter ding

laß dir dein mut sein bey uns ring.

JUDITH.

Herr Hauptman glaubend sicherlich

das mein hertz gantz erfröwet sich

Ich trinck reichlich / der wein ist gut

er macht mir frölich meinen mut

Mein lebtag bin ich nie beym wein

dann yetzund besser dingen gsein.

HOLOFERNES.

Hayß uns den singer hieher gon

wir müssen hie ain Hofrecht hon.

SCHENCK.

Loß Spilman kumb zum Hertzog har

nymb seiner worten eben war.

SPILMAN.

Wa ich sein gnaden dienen kan

will ich mich ungesparet han.

DER ERST FENDRICH.

Seh Spilman schmier die keelen wol.

SPILMAN.

Die pfeiff laut nit sy sey dann vol.

HOLOFERNES.

Sing uns ain lied mit hohem fleyß

das frölich seye an der weyß.

 

Ain Hofrecht / Im thon nach willen dein. Oder Was wirt es doch etc.

 

O Jüdin klug / nach allem fug /

Soltu meim Herren gfallen :/:

Er ist ain held / vor aller welt /

Vor andern helden allen.

Vil säligkait / ist dir berait /

würst sein genad erlangen /

Sunst würstu bald / mit starckem gwalt /

Mit andern kläglich gfangen.

 

Wans deiner Statt / schier übel gat /

So hast du gnad erworben :/:

Vil gunst würst han / vor yederman /

Sunst werstu kläglich gstorben.

Du hast gar recht / verlon dein gschlecht /

Du wirst des wol geniessen /

Wann dann ir hertz / wirt haben schmertz /

Werden ir sünd wol biessen.

 

O Frawen list / wol gschwind du bist

Wer mag das recht betrachten :/:

Du beiden hertz / on allen schertz /

Soltu den nit verachten.

Ob schon dein gwalt / ist manigfalt /

Holfernes lieber Herre /

Die Jüdin fein / wirt stercker sein /

Das wirt sy wol beweren.

 

DER ANDER FENDRICH.

Du hast ain hüpsches liedlin gsungen

seh gib du feüchten deiner zungen.

SPILMAN.

Das ist warlich gut kälen schmer

ich bin des lieber vol dann lehr.

DER DRITT FENDRICH.

Man muß dir des nit gen zu vil

die pfeiff wurd sunst bald schweigen stil

HOLOFERNES.

Ir seind nit guter dinge gsin.

JUDITH.

Ja warlich Herr / warlich ich bin.

HEROLD.

Herr trawend nit der Jüdin zvil

in trewen ich euch rhaten wil

Ich bsorg ir kennend noch nit recht

Herr Hauptman mein das weiblich gschlecht

Ir untrew seind all Bücher vol

mich weißt mein ampt das ich euch sol

Vor übel warnen alle zeyt

kain schad mir sunst daran nit leyt.

HOLOFERNES.

Die nacht uns ainßmals überfalt

die Sternen kommen mit gewalt

Ich will euch nun erlaubet hon

das yedlicher sein straß mag gon

Ain yedlicher in sein losier

du Kämerling beschleüß die thür

Das dise nacht allain die fraw

hie in der zelt bleib bey mir da

Kumb her du aller schönstes weib

thail mir hinnacht dein stoltzen leib.

JUDITH.

Ja Herr ich thun das hertzlich gern

alles das ir von mir begern.

HOLOFERNES.

Ich bin des weins worden zu voll

der kopff der ist mir worden toll

Vagao du mein lieber knecht

lug du verwar die zelten recht.

VAGAO.

Schlaffend nur rüwig / seind zu frid

meins Ampts will ich vergessen nit.

 

In dem beschleüßt Vagao und geht hinweg und beleibt Judith mitt ir Abra darinnen mitt den Trumeten im läger auf die wacht blasend.

 

JUDITH fürt ir Abra für die zelt und spricht.

Sich Abra du mein liebe magdt

biß dapffer / und biß unverzagt

Stand hie ain weilin vor der thür

mich dunckt es wöll gelingen mir

Der Hauptman schlafft / ist voller wein

mein anschlag will geraten fein.

ABRA.

Der starck Gott der verleich euch krafft

zu diser freyen Ritterschafft.

 

Hie zwischen so / man in der statt auch die wacht blasen.

 

JUDITH tregt das Haupt Holofernis / und gibts der Junckfrawen.

Seh Abra / seh auff eyletz schnell

den sig hat gwunnen Israel

Biß still / gang leinß hin durch die wacht

das sy der that nit nemmend acht

Gang gmach / und laß dir wol der weyl

das uns kain arckwon bring die eyl

Als wöllen wir hin an das bett

wie sunst unser gewonhait hett.

 

So sy ain wenig für das leger kommen.

 

ABRA.

Mein fraw wie hond irs griffen an

das ir hond mögen bston den man?

JUDITH.

Da er dort schnarchlet in dem wein

erwuscht ich bald den thegen sein

In zwayen straychen heüw ich ab

den kopff den ich dir geben hab.

 

Zu dem Wächter.

 

Auff wächter lieber wächter mein

der Herr ist hinnacht mit uns gsein

Er hat erlöset Israel

durch mich auß allem ungefell.

PYRGOPHYLAX.

Gott sey gelobt im höchsten thron

Tichophylax lauff schnell darvon

Lauff zaigs bald an aim gantzen rhat

das Gott verlyhen hat sein gnad

Fraw Judith wartet vor dem thor.

TICHOPHYLAX.

Ey lieber meiner ist es war?

Ich wills Ozie zaigen an

und niemandts dann sunst yederman

Was möcht uns doch sein grösser freüd

dann das von uns ist dieses leid.

 

An dem hauß Ozie.

 

Ozie aller liebster Herr.

OZIAS zu dem laden auß.

Tichophylax was seind die mähr.

TICHOPHYLAX.

O Herr gend mir das bottenbrot

wir seind erlößt auß aller not

Flux / eylends / öffnend bald das thor

Fraw Judith wartet dauß darvor.

OZIAS.

Lauff sags den andern Herren an

und underwegen yederman.

NYCTOPORUS.

Ir lieben Herren lond euch sagen

das glöglin hat yetz sechsen gschlagen.

TICHOPHYLAX.

Was schreystu auß yetz an der stund

die gmain freüd solstu machen kund

Den Burgern zringßweyß rumb verkünd

Fraw Judith hab erwirgt den find

Ich wills den Rhäten zaigen an

und niemandt sunst / dann yederman.

NYCTOPORUS.

Ey lieber meiner ist es war.

TICHOPHYLAX.

Sy wartet daussen vor dem thor.

NYCTOPORUS zu ringß in der statt.

Ir lieben Burger lond euch sagen

Fraw Judith hat den feind erschlagen.

PROMPTULUS zum laden auß.

Nyctopore was hastu gsagt.

TICHOPHYLAX.

Dein Fraw stat daussen mit der magdt

Sy hat erlößt uns von dem find

darumb fluchs auff mein frummes kind

Schnell mit dem liecht gang ir entgegen.

PROMPTULUS.

Ich will mit fleyß meinß Amptes pflegen

Ich bin schon auff / ich bin berait

ich kam diß nacht nie auß dem klaid.

 

So bald er für die thür kumpt.

 

Wolauff / auff / wolauff yederman

vor freüd ich nymmer reden kan.

 

In dem zeücht Ozias sampt den Rhäten / und sampt der ganzen Burgerschafft / jung unnd alt / zu dem thor das zu öffnen.

 

OZIAS.

Schweig Promptule / wie schreyst also.

PROMPTULUS.

Ja mein Herr / ich bin also fro.

OZIAS.

Das man die Leüchter all anzünd

darmit fraw Judith gsehen künd.

 

In dem schleüßt Ozias das thor auff.

 

JUDITH.

Gott grüß euch lieben Burger mein

ir sollend mit mir frölich sein.

OZIAS umbfacht sy.

O Judith aller ehren kron

der Herr wöll geben dir den lon.

CHAMBRI.

Ich hett mich gantz versehen nit

auff ewer zukunfft also zit.

EMANUEL.

Gott hilfft so mans zum minsten denckt

wer sich mit glauben an in henckt.

JUDITH.

Ain stul stellend mir an die wand

das ich im hauffen darauff stand

Und haissend mengklich schweigen still

dann ich euch etwas sagen will.

AMPTMAN ARCHIDEMIUS.

Loßt / stilla / losend / stillaho

loßt was man yetz wöll sagen do.

JUDITH.

Lobend den Herren all geleich

das er uns hat so gnedigkleich

Errettet / hat uns nit veracht

das wir mit glauben hettend acht

Hat gwürckt durch mich sein dienerein

das wir nun mögen sicher sein

Hat gschafft dem hauß Israel frid

ir möchtend diß gelauben nit

So ainer wer ders nit gelaubt

hie hab ich Holofernis haupt

Darmit der glaub deß grösser sey

das leylach hab ich auch darbey

Das er in seiner trunckenhait

an seinem bett hat under gsprait

Darmit in die weyblichen hend

durch Gottes hilff erschlagen hend

So war Gott lebt in ewigkait

hat mich all augenblick gelait

Sein Engel hat mir gfürt die hand

hat uns bewart vor aller schand

Im hinzug weil ich dorten war

im leger / und yetz wider har

Zu euch hie wider in die statt

der mir den sig verlyhen hat

Der höchst Gott in dem himelreich

dem sagend lob / preiß / ewigkleich.

DAS VOLCK.

Der Herr Gott hat dich groß gemacht

den feind hat er durch dich umbbracht.

OZIAS zum Amptman.

Lauff haiß Achior kommen har

das er deß sigs auch werd gewar.

 

Zu Judith.

 

Ewr lob ich nit erzelen kan

die gnad so euch Gott hat gethan

Ist aufrichtig und mächtig groß

reichlich auch über alle maß

Der gwaltig Gott euch glaitet hat

ewr weyblich hand zu diser that

Das ir den feind der trutzenlich

dorfft wider Gots gwalt setzen sich

So mannlich hond bracht umb sein leben

das lob so euch Gott hat gegeben

Soll nymmer mehr zu kainer stund

furt kommen auß der frummen mund

So offt man sagt von Gottes krafft

so wirt auch ewer Ritterschafft

Gedacht biß in die ewigkait

die ir euch frey in gfärligkait

Des leibs und keüschhait geben hand

darmit ir unser vatterland

Erhalten möchtend in der nott

das wurd die ehr Gots nit zu spott.

JUDITH zum Achior.

Sich du mein lieber Achior

es mag nichts ston dem gwalt Gots vor

Den du so dapffer hast bekandt

der hat mir geben in mein hand

Des Hauptmans Holofernis haupt

des ich in hab hinnacht beraupt

Er hat durch hochmut / und durch bracht

den Gott Israel sehr veracht

Der dir dein leben hat abkündt

der schnöd / vermessen Gottes find

Er wolt dich auff den flaischbanck geen

sich yetzund hat er selbs die peen.

 

Achior geschwindt ab dem ansehen des haupts / und sincket nider.

 

AMPTMAN.

Hat niemandts hie kain nägelein

das man ims in den mund geb ein

Oder sunst etwas starck Confeckt

auff das er werde wider keck.

 

In dem kumpt er wider zu im selbs und redt.

 

ACHIOR.

O Fraw ir seind groß lobes werd

in aller welt / auff aller erd

So kert int landtschafft Israel

durch euch hat Gott heüt als übel

Von Jacobs somen abgewendt

der feind ewrs Gots ist worden gschendt

In aller zeyt nun für und fürt

wer ewren namen hören wirt

Wirt den Gott Jocobs machen groß

wirt wöllen sein ain Judes gnoß.

 

 

Cap. XIIII.

JUDITH zu dem Volck.

Losend ir brüder was ich sag

so bald an himel kumpt der tag

So lugend saumend euch nit lang

 

diß haupt das stöckend an ain stang

Stöckend das auff der mauren auff

mit gwerter hand kommend zu hauff

Und fallend hnauß mit grossem gwalt

der jung gleich als wol als der alt

So starck das ymmer mag gesin

und tringend starck auff dise hin

Nit samb ir wöltend neben sich

beseitz abziehen / sonder glich

Tringend starck auff das leger dar

so das die speher werden gwar

Werden sy tringen hindersich

zu Holofernis zelt gelich

In aufferwecken zu der schlacht

so unversehen bey der nacht

Wann sy den leib finden im blut

wirt in empfallen sterck und mut

In dflucht werden sich gen die find

gleich wie ain läblin vor dem wind

Gott hat sy geben in ewr hand

zu wirgen / jagen alle sand.

OZIAS.

Ir trewen lieben Burger mein

der rhat dunckt mich sehr nützlich sein

Fraw Judith hat thon wie ain man

es stünd uns warlich übel an

Das wir nit brauchten dises glück

des Gott durch sy uns zu hat gschickt

Darumb will ich euch hon ermandt

nemmend die gwer in ewer hand

Seind dapffer heüt auff disen tag

es soll kainer zum sig sein zag

Den uns Gott schon verlyhen hatt

wir wend uns legern auß der statt

Du blaser blaß den lerman an

das fluchs sy rüste yederman

Wolauff das man sich saum nit lang

das haupt das steck man auff ain stang.

JUDITH.

Seind mannlich für ewr vatterland

ir hond den sig schon in der hand

Ich hab mein raiß gerichtet auß

kumb Promptule / wir wend zu hauß.

 

In dem steckt man das haupt auf / und blaßt man lerman.

 

OZIAS.

Send hin mein lieber Banerherr

Gedenckend heüt an ewer ehr

Dieweil das zaichen auffrecht stat

das hail ain freyen fürgang hat.

BANERHERR.

Das zaichen will ich lassen nit

biß das uns Gott verleicht den frid

Ich wills nit auß den henden lon

es muß eh als zu scheytern gon

O Herr stand bey der ghrechtigkait

durch dein gnadreiche gütigkait

Dieweil das zaichen auffrecht gat

so sicht man das du dein genad

Uns stercklich heüt mittailen wilt

die baß bewart dann alle schilt

Darumb ir trewen Burger mein

lond mich euch all befolhen sein.

 

Eh unnd man hinauß felt / thut Ozias die red / und ermanet sy um gebett.

 

Seind standhaft lieben Burger gut

gond dapffer dran mit freyem mut

On zweyfel hats heüt mit uns Gott

dieweil das haupt ist gschlagen ztod

Dieweil nun Gott ist mit uns dran

so sey ain yeder heüt ain man

Doch das man nichts mit frävel thü

so knüend also nider hie

Und rüffend Gott an umb sein gnad

darnach gond manlich an die that.

 

So man von dem gebett auffgestanden ist / so felt man mit aller ungestümigkait außhin.

 

DEMIUS auff der schiltwacht.

Loß Desmon herstu nit das gschell

DESMON.

Es ist etwas / sey was es wöll

DEMIUS.

Die feind die kommen mit gewalt

DESMON.

Lauff eyletz laß uns sagen bald

DEMIUS.

O lerman / lerman / feindio

AMORITER HAUPTMAN.

Wie Demi / warumb schreist also

DEMIUS.

Die feind seind hie mit gantzer macht

wir honds gehört dort auff der wacht

Sy tringen gwaltig auff uns har

still / losend / nemmends selber war.

HAUPTMAN.

Fluchs / weckend Holofernem bald

eh das der feind uns überfalt.

MOABITER HAUPTMAN.

Wa mag doch sein der Kämerling

sich Vago / gang einhin gering

Weck auff den Hertzog eyletz schnell

sag im von disem ungefell

Sy seind geschloffen auß dem hol

ich bsorg die statt sey bsetzet wol

Den kampff dörffends uns bieten an

das mich nit gnüg verwundern kan.

 

In dem spring Vagao wider herauß und springt in Judith gemach / und schreyt.

 

Mort / o mort / über alles mort

MOABITER HAUPTMAN.

Was schreyst also / was sagst für wort

VAGAO springt wider herauß / und zerreißt die klaider.

Hey ist es nit ain grosse schand

dem gantzen Assirierland

Das gantz Nabuchadnezers reich

hat gschendet also lesterleich

Ain blödes / schnödes Jüdisch weib

da innen ligt des Hauptmans leib

Am herd da innen in dem blut

er hat kain Haupt / ich hab kain mut.

AMORITER HAUPTMAN und die Capitenier zerryssen die klaider.

Ich bin verzagt / ich bin kain man

wie wend wir all sach greiffen an?

 

 

Cap. XV.

MOABITER HAUPTMAN.

Wir müssen heüt allsam verzagen

dieweyl der Hauptman ist erschlagen

Es ist kain ehr zerjagen hie.

AMORITER HAUPTMAN.

Lug yedtlicher wie er im thü

Mit weeren / fliehen / wie er kan

sich soll fürsehen yederman

Der feind ligt uns schon auff dem hals

was bleibt / das wirt erwirget als.

MESECH.

Was thustu hie du trewloß man.

HEROLD.

Ach nemmend mich gefangen an

Ich will warlich bey meiner seel

mich bschneyden lon in Israel

Ich will auch allzyt ewren Gott

anbetten halten sein gebott.

MESECH.

Wolan du must mein gfangner sin.

HEROLD.

Fürend mich nur gefangen hin.

 

So nun die Assirier in die flucht geschlagen seind /redt Ozias zu den Burgern in dem läger.

 

Es mag yetz spüren yederman

das Gott sein ehr wol retten kan

So er uns hett geholffen bald

hett wirs zu gmessen unserm gwalt

Nun künden wir yetz wissen wol

das man die ehr Gott geben sol

Dieweil nun Gott den sig hat geben

so hat er euch auch gen darneben

Die beüt / darumb so farend hin

was yeder gwindt ist sein gewin

Die Teychel richt man wider an

das man mög wider wasser han.

 

In dem fallen die Burger über die beüt.

 

BANERHERR.

Wir wöllends allsand tailen glich

wie uns gezympt fein brüderlich.

OZIAS.

Herr Banerherr ich sich das gern

doch soll man mich ains betts gewern

Ich bger gantz nichts für mein Person

man soll nit unbegabet lon

Fraw Judith / 

BANERHERR.

Man solls bgaben wol

für iren tau ir dienen sol

Als das zu Holofernis leib

gehörig ist / des theüre weib

Ist diser beüt / und ehren wert

Ir zympt wol helem / schilt und schwerdt.

 

In dem gond sy in die zelt / und tregt man mitten zu stäts auß dem läger in die Statt.

 

GNOSTER.

Der raißwag ist gar mächtig schwer.

PHYLAX.

Er ist vol gelts / er ist nit lehr.

GRYGORUS.

Der wadsack warlich bauset wol.

GNOSTER.

Ich main die Bulg sey guldin vol.

 

Ozias gat sampt dem Banerherren auß der zelt Holofernis / und tregt die beüt so Judith gehörig ist und ziehend in die Statt.

 

BANERHERR.

Was grossen guts hond dise leüt

es ist nit seglich dise beüt

Die uns auff heüt zu gstanden ist

wir mögends kaum in Monats frist

Alssammen bringen in die statt

ob man schon sunst nichts zschaffen hatt

So man das allßsandt tailt geleich

die Burger werden allsand reich.

 

In dem so sy in die statt mit der beüt ziehen / blaßt man inen entgegen / und so sy hinein kommen seind / redt Ozias auff dem plan.

 

Wir haben reiche beüt erholt

von klaider klainet und von gold

Die wend wir allsand tailen gleich

darmit kain vortail hab der reich

Vor auß soll das Fraw Judith han

die mehr hat gschafft dann yederman

In werckhof tragends alles sand

darnach so lugend seind ermandt

Das yedlicher dann gang zu hauß

und ziech den harnisch wider auß.

ANHYDRIA.

Nun grüß dich Gott mein liebe gspil.

HYDROPHILA.

Lon dir Gott recht / war stat dein wil.

ANHYDRIA.

Ich glaub der brunn sey wider kommen

den uns die feind vor hetten gnommen.

HYDROPHILA.

Du sichst wol das ich wasser han.

ANHYDRIA.

Wir hond drumb zdancken kainem man

Die mann seind bleyger dann kain weib

Fraw Judith hatt ain helden leib

Sy hat mit irer manligkeit

uns weybern grosse ehr ein gleit.

HYDROPHILA.

Wir weiber haben fast die art

wann ainer ain glück widerfart

So wöll wir all tailhafftig sein

wir seind vor sehr undultig gsein

Das man sich zwer gern feind wolt stöllen

im glück wir yetz ain anders wöllen

Ja so man uns hett zwissen than

das Judith vor im sinn hat ghan

Wir hettend sy vermaledeyt

so sich zutragen hat die zeyt

Das ir die sach gelungen hat

die mainung bey uns allen stat

Es sey gar herrlich ghrichtet auß

ich will gon wider haim zu hauß

Das wasser mag dir werden wol

der kast ist wider glauffen vol.

ANHYDRIA.

Gott sey gelobt daß wol ist gangen

nach wasser hab ich groß verlangen

Ich will gon übern brunnen hin

da füllen auch den kessel min.

PROMPTULUS.

Sich grüß dich Gott mein Misael.

MISAEL.

Ey danck dir Gott mein lieber gsel

Mein Promptule was ist das gschray.

PROMPTULUS.

Man schwätzet hinfür allerlay

Mich kümmert aber gantz kain danth

allein das sey das vatterland

In allem friden wie vorhin.

MISAEL.

Drumb mög wir guter dingen sin

Ja Promptule ich sag dir gwiß

ob ich schon von den vättern liß

Doch find ich kaum so herrlich that

als dein fraw yetz begangen hat

Das sy erschlagen hat den find

ist war / wir seind noch all baid kind

Auß kinden werden aber leüt

es wirt noch kommen wol die zeyt

Das wirt der gwalt und Regiment

noch kommen auch in unser hend

So mög wir ain exempel han

wie man die sach soll greiffen an.

PROMPTULUS.

Ich hab offt von den eltern ghört

das man durch beyspil werd gelert

Wir nemmen an dem alter zu

darumb so laß uns hon kain rhu

Laß uns auch nach der weyßhait stellen

das wir auch werden fürnem gsellen.

MISAEL.

Mein vatter gat zur thür herauß

wolauff wir wollen in dein hauß.

 

In dem so zeücht Ozias auff / und sagt im der Amptman an / das der Priester von Hierusalem sey kommen.

 

Gnad Herr / ich thun ewr weyßhait kund

das kommen ist auff dise stund

Der Priester von Hierusalem.

OZIAS.

Er kam sein lebtag nie so quem

Als eben heüt auff disen tag

lauff eyletz bald zu im / und sag

Das er von stundan zu uns kumb.

AMPTMAN ARCHIDEMIUS.

Ich will mich nit lang sehen umb.

 

In dem ziehen auch die andern Rhät auff / und spricht Ozias.

 

Ir Herren seind ir yetzund hie

der Amptman hat mir erst gsagt wie

Der Priester hieher kommen ist

erst yetzund an zu diser frist.

JOSEPH.

Secht zu er kumpt schon dorten har

und sunst mit im zway alten par.

OZIAS.

Ich wolt es wer fraw Judith hie

gond hin Herr Chambri raichend die.

CHAMBRI.

Ich hoff sy werde mit mir gon

sy werds nit underwegen lon

Ich will zur klugen heldin weyß

erbetten die mit allem fleyß

Ob sy allhieher mit mir kem

zum Priester von Hierusalem.

DER PRIESTER UND OZIAS umbfahen ainander.

Der lieb Gott hoch im himelreich

bstät euch in friden ewigkleich

Den er uns reichlich geben hat

durch sein erbarmung / durch sein gnad.

OZIAS.

Gott wöll uns den in ewigkait

verleyhen durch sein gütigkait

Was treibt euch hieher lieber Herr.

PRIESTER JOACHIM.

Die freüd / das rettet Gott sein ehr.

OZIAS um Priester / und den anderen alten.

Seind Gott willkumb ir Herren mein.

SIMEON ainer auß den Eltern.

Der frid Gots wöll stäts mit euch sein

Gott sey gelobt im höchsten thron

er wirt Israel nit verlon.

JUDAS ain anderer Alter.

Der frid den euch hat Gott gesandt

der bleib allweg in unserm land

Der frid bringt mir ain grosse freüd

und das ir seind in sicherheit.

SACHAR ain anderer.

Ewr kummer bracht in Israel

den frummen allen grossen quel

Nun aber fröwt sich mengklich hoch

das von euch ist das schwäre joch.

ONIAS DER VIERDT.

Hierusalem die gantze statt

von ewret wegen trawret hatt

Jetz fröwet sy sich häfftigklich

das Gott mit euch so gnedigklich

Gehandlet hat in diser not

es muß den feinden sein ain spot

Vor Israel in ewigkait

das soll sein sollich dapfferkait

In ainem weybßbild / die da ist

in gferd für Jacobs samen ghrist.

PRIESTER JOACHIM.

Wa ist die theüre Ritterin

ich wolt bey allen trewen min

Die geren sehen sichbarleich.

EMANUEL.

Verziehend Herr sy kumpt geleich

Ozias hat sy bschicken lon

ich sich sy schon dort hieher gon.

SIMEON.

Ist das die zierd in Israel?

JUDAS.

Es ist warlich nie meiner seel

Mein lebtag gsein begierlicher

dann das man mich hat gsendet her.

SACHAR.

Man findt kain zungen also klug

die dise möge loben gnug.

ONIAS.

Sy nem das lob im himelreich

kain lob auff erd ist ir geleich.

 

In dem so sy hinzu kumpt / empfacht sy der Priester mitt disen worten.

 

O Fraw du bist der ehren kron

nun grüß dich Gott im höchsten thron

Hierusalem dein tuget ziert

dein nam groß lob und preyß da fürt

Du bist ain freüd dem Israel

das durch dich ist auß ungefell

Erlöset worden Ritterleich

es ist kain weyb auff erd dir gleich

Dein hertz ist gsterckt mit tuget vil

deins lobs ist weder end noch zil

Gott hat begabt dein rainigkait

mit stercke und mit dapfferkait

Dieweil du keüschhait lieb hast ghan

hast gachtet nicht auff kainen man

Seyd das Manasses gstorben ist

ain raine witwe bliben bist

Darumb hat dich die hand Gotts gsterckt

das man an deiner tuget merckt

Dein lob das soltu ewig han

das niemandts gnug außsprechen kan.

JUDITH.

Ach nain mein aller liebster Herr

man soll allain Gott gen die ehr.

OZIAS.

Setzt euch ir lieben Herren mein

Fraw Judith setzt euch mitten ein.

 

So man gesessen ist.

 

Ir Herren nemmend an die hand

den pfelch so ir zu uns yetz hand

Endend ewer Legation

wir wöllend euch hie losen schon.

PRIESTER JOACHIM.

Ir Herren von Bethulia

und sonders ir fraw Judith da

Hierusalem die gantze statt

uns her zu euch gesendet hatt

Nach dem ir bottschafft hond gethan

den sig uns darinn wissen lan

Euch bsuchen auch in ewer freüd

wie vor Eliakim im leid

Euch tröstet hat / nach seinem stand

also seind wir zu euch yetz gsandt

wir bieten euch all freündtschafft an

zum besten sond irs nemmen an

Wir loben trewlich mit euch Gott

der von uns gwendt hat dise not

Darbey wöll wir euch gladen hon

ir sonds nit underwegen lon

Ja ich will euch hon hoch ermandt

das ir euch raingent allesandt

Erzaigent ewer danckbarkeit

so Gott der Herr an euch hat gleit

Und bringend ewer opffer reich

und opffernd das gar fleyssigkleich

Im glück die danckbarkait bey Gott

gilt mehr danns flehen in der not.

OZIAS.

Ewr freündtschafft nemmen wir zu danck

wir wend uns auch nit saumen lanck

Das opffer wend wir bringen dar

und opffern das auff Gots altar

Darzu so hab wir hertzlich gern

das ir uns kommen seind zu ehrn

Wir hond ain handel an der hand

den wir ainhellig hond erkandt

Die beüt die wöll wir tailen gleich

darmit der arme und der reich

Zu kaim tail nichts zu klagen hab

in aller maß gleich auff und ab

Fraw Judith soll ain vortail han

sy ist kain fraw / sy ist ain man

So man die tuget bsehen wil

fraw / ir hond haben also vil

Als Holoferni dienet hat

zu seinem leib / es sey von wat

Von harnisch / und von klainetern

soll dienen als zu ewren ehrn

Der schilt und helem und das schwert

darmit sond ir von uns sein gehrt

Das nemmend an mit gnaigtem mut

wa wir mit unserm leib und gut

Euch kündten dienen alle zit

wolt wir uns warlich saumen nit.

JUDITH.

Die ehr so man mir bweysen wil

der ist warlich gantz vil zu vil

Doch will ich das verachten nitt

ja / es ist an euch hie mein bitt

Das nit werd in vergeß gestelt

der Gott / so gnedig ob uns helt

Ich bin ain armes Instrument

durch das die sach Gott hat volendt

Ich waiß wol das ich nit bin werdt

das ich der maß von euch werd gehrt

Den syg den haben wir von Gott

dem will ich das on allen spott

Auffhencken gen Hierusalem

das / so ain frembder dahin kem

Möcht wol auß disem nemmen acht

das all ding stünd in Gottes macht

Du Promptule / du nymb das hin

die ehr soll Gottes Herren sin.

OZIAS.

Eliakim mein lieber Herr

wir wend fraw Judith thun die ehr

Wir wend sy glaiten in ir hauß.

CALLIOPIUS.

Wolan es ist das spyl yetz auß.

 

Nun fürt der gantz rhat sampt der Legation von Hierusalem Judith zu hauß / darzu blaßt man zu ainer herrligkait / und tregt Promptulus sampt zwayen zugebnen die gab voran / unnd gat der Priester und Ozias neben ir / und fürt darnach ye ain Rhatsgnoß ain gast.

 

Beschlußred.

Man darff wol finden ettlich leüt

die sagen das diß spil bedeüt

Ain krieg / die selben wolten gern

all erbar nützlich kurtzweil wern

Es bdeüt uns kain unainigkait

es leert wie man soll sein berait

So uns der feind wurd fechten an

wie sich soll halten yederman

Das man mit bett zum Herren ker

darnach zu handen nemb die gwer

Man soll nit ziehen in den streyt

umb Kronen über ander leüt

In summa / kain krieg ist gerecht

dann so würt Gottes ehr durchächt

Darinn mag auch ain fäler sein

so man in ainem guten schein

Beschirmen will das vatterland

und nimbt trutz / neid und haß für dhand

Oder sunst etwas gnieß und ehr

der Teüfel soll sein von uns fer.

In ainer sumb ist der verstand

in sonders wirt auch wol ermandt

Wie yeder sich dann halten sol

das mag ain yeder lernen wol.

Zum ersten Priester sich für dich

deins Ampts nymb war gar fleyssigklich

Das du nit treibest zu dem blut

doch soltu den verzagten mut

Starckmachen mit der Gottes leer

du magst auch sunst hie lernen mehr

So Gott den sig verlyhen hatt

das du zu land und auch zu statt

Stäts treibest zu der danckbarkait

im bett verharr du in dem laid.

Und du / du fromme Oberhand

für dein tail wirstu hoch ermandt

Ozias tregt die bildtnuß dein

weß du dann solt gesinnet sein

Wie du solt Gott vor augen hon

dem feind auch dapffer widerston

Du solt kain Rhat verachten nicht

so der auß gutem eyfer gschicht

Ozias Judith gfolget hatt

das kam zu nutz der gantzen statt

Du Rhatsfreünd merck du auch darbey

das weyt von dir sey all partey

So man in Rhäten macht das mehr

bedenck du wol die Göttlich ehr

Laß dich nit wenden forcht noch gunst

warlich du wirst weyt fälen sunst.

Darbey auch hie du gmainer man

magst wol ain gut Exempel han

Wie du dich solt in gfärligkait

nit ergern ab dem gmainen laid

Biß standhaft / nit leichtfertig gsindt

laß dich nit ainen yeden wind

Hin wähen / wa sich lendt das glück

wie du gmainklich thust offt und dick

Wa ist die gmain also zertrendt

da darff man hoffen kain gut end.

Ja du Haußvatter in deim hauß

lug das dein Ampt wol richtest auß

Kanstus nit / so du bist ain man

so schaw du hie fraw Judith an

Die wirt dir ain Exempel sein

das du recht zeüchst das haußgsind dein

Sy leert dich haben auch ain hertz

es sey zu ernst oder zu schertz

Schäm dich nit das ain weyb dich leert

was zu dem gmainen nutz gehört

Du weybßbild schaw den Spiegel an

den du hie magst in Judith han

Hertz / mut / und manhait ist bey ir

es stat bey ir nit wie bey dir

Dir ist nur wol mit klapperey

Gott geb woß bett und Gottsforcht sey

Ob schon ain man ains mans ist werd

wirt er gar bald durch dich verkert

So will der man / bleyg / zaghaft sin

mit manen soltu stercken in

Wie Judith hat Ozie thon

sunst ander dantmähr faren lon.

Darbey ain trewes haußgesind

hierinn auch ainExempel findt

Ir herrschafft ghorsam laisten fein

und irem ghaiß gehorsam sein

Der Kriegßman mag hie lernen wol

das er nit werd im leger vol

Die weyber von dem leger weit

sy machen sorgloß weerloß leüt.

Also ir Burger all gemain

ir mögend wider ziehen hain

Es sey ja recht in welchem stand

ist er gnug hie durch uns vermant.

 

Finis.

 

Haud nostris viribus tribuas quæ minima summi Largiter effundunt, munera larga Dei.

